title: Tytti Vänskä

text: Tytti Tuulia Vänskä (s. 15. huhtikuuta 1976 Raisio) on suomalainen näyttelijä. Hän on ollut kiinnitettynä Kouvolan Teatteriin vuodesta 2003 ja Jyväskylän kaupunginteatterissa kauden 2013–2014. Hänen isänsä on kapellimestari Osmo Vänskä.


title: Tytti Vänskä

text: Vänskä on muun muassa opiskellut viulunsoittoa Päijät-Hämeen konservatoriossa, musiikkiteatteria Turun taideakatemiassa sekä ohjannut erilaisille teatteriryhmille. Kouvolan teatterissa hän on tehnyt merkittäviä rooleja muun muassa näytelmissä "Niskavuoren nuori emäntä", "Enkeleitä Broadwaylla", "Rakkaudesta minuun", "Rebecca" sekä keväällä 2010 kantaesitetyssä käsikirjoittamassaan monologissa "Ei saa surettaa". Keväällä 2011 Vänskä ohjasi lastenmusikaalin "Kakaravaara" Kouvolan Musiikkiluokille.


title: Tytti Vänskä

text: Tytti Vänskä on saanut useita apurahoja ja taidepalkintoja, joista viimeisimpänä hänet valittiin vuoden 2011 Kulttuurikouvolalaiseksi.


title: The Zephyr Song

text: The Zephyr Song on Red Hot Chili Peppersin kappale, joka julkaistiin singlenä vuoden 2002 albumilta "By the Way". Kappale on albumin toinen single. Singlenä kappale menestyi hyvin listoilla ja oli mm. kuudes Alternative Songs -listalla..


title: The Zephyr Song

text: Kappaleelle tehtiin myös musiikkivideo, jonka ohjasivat Jonathan Dayton and Valerie Faris. Video näyttää siltä, että se olisi kuvattu kaleidoskoopin läpi.


title: The Zephyr Song

text: Singlen b-puolet ovat "Body of Water", "Out of Range", "Rivers of Avalon" ja "Someone"


title: Jaavanmerimetso

text: Jaavanmerimetso ("Microcarbo niger") on eteläaasialainen merimetso. Sen esiintymisalue käsittää Intian niemimaan eteläisestä Pakistanista ja Sri Lankasta Indokiinaan ja läntiseen Indonesiaan. Louis Jean Pierre Vieillot kuvaili lajin holotyypin Bengalista vuonna 1817.


title: Wienin pörssi

text: Wienin pörssi (, WBAG) on Wienissä Itävallassa toimiva arvopaperipörssi. Se on Itä- ja Kaakkois-Euroopan arvostetuimpia pörssejä. Pörssi on myös maailman vanhimpia pörssejä. Se perustettiin vuonna 1771 Maria Teresian valtakaudella valtion joukkovelkakirjamarkkinoita varten. Kesäkuussa 2008 Wienin pörssi osti slovenialaisen Ljubljanan pörssin.


title: Stewartinmerimetso

text: Stewartinmerimetso ("Phalacrocorax chalconotus") on Uuden-Seelannin kotoperäinen merimetso. Se elää Eteläsaaren etelä- ja kaakkoisrannikoilla sekä Stewartinsaarella. George Robert Gray kuvaili lajin holotyypin Eteläsaaren Otagosta vuonna 1845.


title: Tsuntan piiri

text: Tsuntan piiri (, avaariksi ЦIунтIа район, "Tsunta raion") on kunnallinen itsehallintoalue Dagestanin tasavallassa Venäjällä. Vuonna 1930 perustetun piirin pinta-ala on 1319,1 neliökilometriä. Asukkaita on 17 900 henkeä (vuonna 2010).


title: Tsuntan piiri

text: Tsuntan piiri sijaitsee Dagestanin länsiosan vuoristoseudulla. Se rajoittuu pohjoisessa Tsumadan ja idässä Tljaratan piireihin sekä etelässä ja lännessä Georgiaan. Seudulta saavat alkunsa Avarskoje Koisu ja Andijskoje Koisu -joet. Asutuskeskukset sijaitsevat 1500–2000 metrin korkeudella merenpinnasta.


title: Tsuntan piiri

text: Piiri lakkautettiin vuonna 1944 ja sen koko väestö siirrettiin karkotettujen tšetšeenien tilalle entisen Tšetšeenien ja inguušien ASNT:n Vedenon piiriin. Vuonna 1955 piiri perustettiin uudelleen ja sen entiset asukkaat siirrettiin takaisin. Piirikeskukseksi tuli Ginuhin solan takana sijaitseva Bežtan kylä, jonne liikennöinti on talvisaikaan usein mahdotonta. Vuonna 1992 piirikeskus siirrettiin Andijskoje Koisun jokilaaksossa sijaitsevaan Kideroon ja Avarskoje Koisun laakso erotettiin Bežtan osa-alueeksi, jolla on osittain omat hallintoelimensä ja palvelunsa.


title: Tsuntan piiri

text: Jäljelle jääneeseen osaan Tsuntan piiristä kuuluu 8 maalaiskuntaa: Hibijatl, Kidero, Kimjatli, Šaitli, Šapih, Šauri, Terutli ja Tljatsuda. Piirikeskuksesta on 325 kilometriä tasavallan pääkaupunkiin Mahatškalaan. Vuoden 2002 väestönlaskennan mukaan 98,4 % piirin asukkaista on avaareja ja 1,2 % venäläisiä. Avaarien osuuteen sisältyy 53,9 % didoja, 35,1 % bežtoja, 4,8 % hunzibejä ja 2,7 % ginuheja. Luvut käsittävät myös Bežtan osa-alueen. Varsinaisen Tsuntan piirin asukkaat ovat didoja ja ginuheja.


title: Tsuntan piiri

text: Seudun pääelinkeino on karjanhoito, joka tuottaa maitoa, juustoa ja lihaa. Lisäksi viljellään perunaa, kaalia ja vihanneksia. Maantiet ovat kaikki päällystämättömiä ja talvisaikaan niistä lähes puolet on liikennöintikelvottomia.


title: Tsuntan piiri

text: Bežtan osa-alue mukaan luettuna piirissä toimii 13 lastentarhaa ja 51 koulua. Kulttuurilaitoksia ovat 23 kerhotaloa ja 12 kirjastoa. Nähtävyyksiin kuuluvat vanhat linnoitukset, vartiotornit ja hautausmaat. Seudulla on lukuisia kivennäisvesilähteitä.


title: Tsuntan piiri

text: Paikallislehtinä ilmestyvät Kiderossa venäjänkielinen "Didoiskie vesti" (”Didojen sanomat”) ja Bežtassa avaarinkielinen "Tsijab gumru" (”Uusi elämä”).


title: Aucklandinmerimetso

text: Aucklandinmerimetso ("Phalacrocorax colensoi") on Uuden-Seelannin kotoperäinen merimetso. Se elää ainoastaan Auckland Islandsin saaristossa Uuden-Seelannin eteläpuolella. Walter Buller kuvaili lajin holotyypin Auckland Islandsilta vuonna 1888.


title: Eco Challenge

text:
Eco Challenge oli seikkailu-urheilukilpailu, jota pidetään yhtenä maailman kovimmista koitoksista yhdessä esikuvansa Raid Gauloisesin kanssa. Kumpaakaan kilpailua ei järjestetä enää lajin vaarallisuuden vuoksi.
Säännöt olivat yksinkertaiset. Nelihenkiset joukkueet lähtivät matkaan yhtä aikaa ja ensimmäinen joukkue, joka ylitti noin 500 kilometrin päässä sijaitsevan maaliviivan, oli voittaja. Kilpailijat nukkuivat keskimäärin kaksi tuntia vuorokaudessa. Jokaisessa joukkueessa piti olla vähintään yksi jäsen, joka oli vastakkaista sukupuolta kuin muut.


title: Eco Challenge

text: Eteneminen tapahtui lihasvoimin, ja GPS-navigointi oli kiellettyä. Lajeina olivat muun muassa vaellus, vuorikiipeily, merimelonta, maastopyöräily, ratsastus, koskenlasku ja kalliokiipeily.


title: Eco Challenge

text: Eco Challenge järjestettiin vuosina 1995–2002 yhteensä yhdeksän kertaa. Tapahtuman pääsponsori oli televisioyhtiö Discovery Channel. Kisan järjestäjä Mark Burnett on sittemmin tuottanut esimerkiksi "Selviytyjät"-televisiosarjaa.


title: Eco Challenge

text: Suomesta Eco Challengeen osallistuttiin vuosina 1997–2002. Suomalaisjoukkueiden kapteeneina toimivat Petri Forsman ja Tom Packalen. Paras suomalaissijoitus oli Team Haltin viides sija Argentiinassa vuonna 1999.


title: Robert P. Patterson

text: Robert Porter Patterson (12. helmikuuta 1891 Glens Falls, New York, Yhdysvallat – 22. tammikuuta 1952) oli yhdysvaltalainen poliitikko, joka toimi sotaministerinä vuosina 1945–1947.


title: Robert P. Patterson

text: Robert Patterson syntyi Glens Fallsissa vuonna 1891. Hänen vanhempansa olivat Charles R. Patterson ja Lodice E. Porter. Hän sai alemman korkeakoulututkinnon Union Collegesta, ja vuonna 1915 hän valmistui Harvardin yliopiston oikeustieteelliseltä osastolta. Patterson soti ensimmäisessä maailmansodassa. Sodan jälkeen hän perusti asianajotoimiston New Yorkiin. Patterson meni naimisiin Margaret Tarleton Winchesterin kanssa tammikuussa 1920. He saivat yhteensä neljä lasta: yhden pojan ja kolme tytärtä.


title: Robert P. Patterson

text: Vuodet 1930–1939 oli New Yorkin eteläisen piirin piirioikeuden tuomarina ja tämän jälkeen vuoden muutoksenhakutuomioistuimen tuomarina. Vuonna 1940 presidentti Franklin D. Roosevelt nimitti Pattersonin apulaissotaministeriksi. Hän työskenteli läheisesti apulaislaivastoministeri James Forrestalin kanssa. Harry S. Truman nimitti Pattersonin sotaministeriksi vuonna 1945. Patterson kannatti sotaministerinä Yhdysvaltain voimakasta sotilaallista läsnäoloa muilla mantereilla. Kun vuonna 1947 armeijan eri siivet yhdistettiin, niin Patterson kieltäytyi taloudellisten syiden takia puolustusministerin virasta. Hän palasi lakimieheksi, mutta oli edelleen poliittisesti aktiivinen. Hän kannatti julkisesti Trumanin ulkomaanpolitiikkaa.


title: Robert P. Patterson

text: Patterson kuoli 22. tammikuuta 1952 lento-onnettomuudessa. American Airlinesin lento 6780 joutui onnettomuuteen, kun se oli laskeutumassa Newarkin kansainväliselle lentoasemalle.


title: Lehtovähämittari

text: Lehtovähämittari ("Chloroclystis v-ata") on pienikokoinen mittariperhoslaji.


title: Lehtovähämittari

text: Lehovähämittari on siipiväliltään pieni ja siipien pohjaväri on sammaleenvihreä. Siiven poikkiviirut ovat enimmäkseen vaaleita, mutta ulommassa poikkiviirussa on siiven etureunan puolella musta, hyvin erottuva v-kirjaimen muotoinen kuvio, mistä laji on saanut myös tieteellisen nimensä. Jyrkän mutkan jälkeen poikkiviiru tekee kaarevan mutkan ulkospäin ja siiven takareunaa kohti poikkiviiru häviää jokseenkin täysin. Takasiivet ovat tasaisen vaaleat ja niiden kaareva viiru erottuu vain heikosti. Siipiväli 13–14 mm.


title: Lehtovähämittari

text: Suvussa "Pasiphila" on muutamia muita samannäköisiä mittareita.


title: Lehtovähämittari

text: Keskieurooppalainen laji, jonka levinneistyys ulottuu idässä Venäjän poikki Japaniin asti. Suomessa lehtovähämittaria on tavattu vuodesta 1985 alkaen ja laji on vähitellen leviämässä etelä- ja lounaisrannikolta sisämaahan päin. Lentoaika on kesäkuun puolivälistä heinäkuuhun.


title: Lehtovähämittari

text: Aikuiset perhoset lentävät yöllä ja tulevat valolle. Suomessa yksilöitä on löydetty pääasiassa ajamalla ne lentoon lepopaikoistaan.


title: Lehtovähämittari

text: Toukka elää monilla eri ravintokasveilla, erityisesti niiden kukinnoissa.


title: Lehtovähämittari

text: Suomenlehtovähämittari ("Chloroclystis v-ata" ssp. "relicta") on lehtovähämittarin endeemisesti Suomessa tavattava alalaji. Se on luokiteltu vuoden 2010 uhanalaisarvioinnissa vaarantuneeksi (VU). Alalaji oli aikaisemmin rauhoitettu, mutta rauhoitus päättyi 1. heinäkuuta 2013. Se on kuitenkin edelleen erityisesti suojeltavien lajien listalla.


title: Lehtovähämittari

text: Suomenlehtovähämittari on atlanttisen lämpökauden jälkeinen relikti, joka on elänyt kantalajista täysin eristyneenä populaationa tuhansia vuosia. Alalaji syntyi noin kolme tuhatta vuotta sitten kun Oulun korkeudelle saakka levittäytyneet lehmusmetsät pirstoutuivat ilmaston kylmenemisen seurauksena, ja osa lehtovähämittareista jäi pysyvästi eristyksiin pääpopulaatiosta. Nykyisin suomenlehtovähämittaria tavataan ainoastaan Karjalohjalla sijaitsevassa Karkalin luonnonpuistossa, jonka alueella sijaitsee Suomen suurin sisämaan lehmusmetsä.


title: Lehtovähämittari

text: Suomenlehtovähämittari eroaa päälajista sekä elintavoiltaan että geneettisesti. Populaatio on elinvoimainen, mutta kantalajin vähittäinen leviäminen suomenlehtovähämittarin esiintymisalueelle voi johtaa alalajin häviämiseen.


title: Can’t Stop

text: Can’t Stop on Red Hot Chili Peppersin kappale, joka löytyy vuonna 2002 ilmestyneeltä albumilta "By The Way". Singlenä kappale julkaistiin seuraavana vuonna, tammikuussa 2003. Single menestyi hyvin listoille, kuten muutkin albumin "By The Wayn" kappaleet. Single oli ensimmäisenä Alternative Songs -listalla, jolla se vietti 27 viikkoa. Hyvästä listamenestyksestä huolimatta kappale ei päässyt yhtyeen kokoelma-albumille "Greatest Hits", mutta löytyy albumin DVD-versiolta Greatest Videos.


title: Can’t Stop

text: Singlelle tehtiin musiikkivideo vuonna 2003.


title: Can’t Stop

text: Kappale eroaa paljon muista "By The Wayn" kappaleista. Se on yksi harvoista albumin kappaleita, jotka sisältävät bändille muuten ominaisia funk-vaikutteita. Kappaleen sanat ovat satunnaisia mietteitä, jotka yhtyeen laulaja Anthony Kiedis sovitti kappaleen rytmiin. Kappale on yksi harvoja albumilla, jolla yhtyeen basisti Flea ”släppaa” bassoaan.


title: Can’t Stop

text: Musiikkivideo on yhtyeelle tyypillisellä tavalla erikoinen. Videolla esiintyy jokainen bändin jäsen. Video alkaa kameran kulkiessa mutkittelevan, keltaisen putken läpi. Kameran tullessa putken suulle, se pysähtyy Kiediksen eteen.


title: Can’t Stop

text: Videolla bändin jäsenet tekevät erikoisia ja satunnaisia asioita, kuten ämpärin tasapainottelua pään päällä, suuren virtahepomaskin pään pitämistä päässä, jonglöörausta ja kitaran soittamista huoneessa joka on täynnä lamppuja.


title: Can’t Stop

text: Videon lopussa on kyltti, jossa lukee: ”"Inspired by the 'One-Minute Sculptures’ of Erwin Wurm"”.


title: Can’t Stop

text: CD Single 1


title: Can’t Stop

text: CD Single 2


title: Finnautti

text: Finnautti oli Yleisradion tv-sarja, joka lähetettiin Yle TV1 -kanavalla syksyllä 2010. Ohjelmassa julkisella haulla valittu viiden hengen miehistö testattiin fyysisesti, psyykkisesti ja sosiaalisesti asiantuntijoiden tarkkailussa. Tarkoitus oli selvittää, miten ryhmä ja sen jäsenet selviäisivät avaruudessa.


title: Finnautti

text: Yli 200 hakijan joukosta osallistujiksi valittiin viisi perustervettä aikuista, joista yksi oli nainen. Heidän ikähaitarinsa oli 24–47 vuotta. Mukaan pääsivät anestesiologian ja tehohoidon erikoislääkäri Elisa Nurmi, komisario Tom Packalén, palomies-sairaankuljettaja ja pastori Kimmo Pohjalainen, ydininsinööri Jukka Rintala sekä liikunnanohjaaja Ville Vihola.


title: Finnautti

text: Sarjassa ei kilpailtu keskenään eikä valittu voittajaa. Ylen yhteistyökumppaneina toimivat muun muassa Helsingin yliopisto, Puolustusvoimat, SLU, Meriturva, Finnair, Työterveyslaitos, Kumpulan avaruuskeskus ja ESA.


title: Sofija Novoselić

text: Sofija Novoselić (s. 18. tammikuuta 1990 Zagreb) on kroatialainen alppihiihtäjä.


title: Sofija Novoselić

text: Novoselić sijoittui Åren MM-kilpailuissa 2007 pujottelussa 27:nneksi. Val d'Isèren MM-kilpailuissa 2009 hän oli samassa lajissa 33:s ja Vancouverin olympialaisissa 2010 39:s.


title: Sofija Novoselić

text: Novoselić kilpaili maailmancupissa ensimmäisen kerran Levillä marraskuussa 2006. Ensimmäiset maailmancup-pisteensä hän sai oltuaan 25:s Zagrebin pujottelussa 4. tammikuuta 2011.


title: Love and Other Drugs

text: Love and Other Drugs on yhdysvaltalainen vuonna 2010 ilmestynyt draama- ja komediaelokuva, jonka on ohjannut Edward Zwick ja jonka pääosassa näyttelevät Jake Gyllenhaal ja Anne Hathaway. Elokuva perustuu Jamie Reidyn kirjaan "Hard Sell: The Evolution of a Viagra Salesman". Elokuva on Zwickin toinen komedia- ja draamaelokuva ensimmäisen ollessa "Muuten – se viimeöinen" ("About Last Night...").


title: Love and Other Drugs

text: 20th Century Fox julkaisi elokuvan Yhdysvalloissa 24. marraskuuta 2010 ja se sai vaihtelevia arvioita elokuvakriitikoilta. Elokuva on ensimmäinen jossa Hathaway ja Gyllenhaal näyttelevät yhdessä sitten "Brokeback Mountainin".


title: Peter Pears

text: Sir Peter Neville Luard Pears (22. kesäkuuta 1910 Farnham – 3. huhtikuuta 1986 Aldeburgh) oli tenori ja urkuri. Hän opiskeli Oxfordin yliopiston Hertford Collegessa sekä Royal College of Musicissa. Hän oli Benjamin Brittenin elämänkumppani, ja Britten sävelsi Pearsia varten lukuisia teoksia, kuten "Peter Grimesin".


title: Peter Pears

text: Pears tapasi Brittenin vuonna 1934 ja piti tämän kanssa ensimmäisen resitaalin vuonna 1937. Pari kieltäytyi toisen maailmansodan aikana aseista ja pysyi yhdessä, kunnes Britten kuoli vuonna 1976. Pears sai ritarinarvon vuonna 1978. Hän kuoli sydänkohtaukseen vuonna 1986 ja tuli haudatuksi Brittenin viereen Aldeburghissa.


title: Peter Pears

text: Pears muistetaan varsinkin rooleistaan Brittenin oopperoissa. Lisäksi hän esiintyi muun muassa evankelistana Bachin passioissa. Hän lauloi usein Covent Gardenissa ja vieraili lisäksi muun muassa La Scalassa. Metropolitan-oopperassa hän esiintyi ensimmäistä kertaa lokakuussa 1974 Aschenbachin roolissa oopperassa "Kuolema Venetsiassa".


title: Karen Persyn

text: Karen Persyn (s. 31. maaliskuuta 1983 Rumst, Antwerpenin provinssi, Belgia) on belgialainen alppihiihtäjä.


title: Karen Persyn

text: Persyn sijoittui junioreiden MM-kilpailuissa 2003 pujottelussa 12:nneksi. Aikuisten arvokilpailuissa hän debytoi St. Antonin MM-kilpailuissa 2001. Hän on sijoittunut pujottelussa 29:nneksi Åren MM-kisoissa 2007, 21:nneksi Val d'Isèren MM-kisoissa 2009 ja 27:nneksi Vancouverin olympialaisissa 2010.


title: Karen Persyn

text: Persyn osallistui maailmancupin kilpailuun ensimmäisen kerran Söldenissä lokakuussa 2001. Hän on sijoittunut kaksi kertaa maailmancupin pisteille: hän oli Mariborin pujottelussa 28:s tammikuussa 2004 ja 16:s tammikuussa 2009. Euroopan cupissa hän on sijoittunut kolmanneksi Amneville Les Thermes'n hallikilpailussa marraskuussa 2008.


title: Aki Kangasmäki

text: Aki Kangasmäki (s. 24. toukokuuta 1989 Rauma) on suomalainen jääkiekkoilija, joka pelaa Mestis-joukkue TuTossa. Isokokoinen Kangasmäki on pelipaikaltaan keskushyökkääjä, mutta hän osaa pelata myös laidassa.


title: Aki Kangasmäki

text: Kangasmäki on Rauman Lukon kasvatti ja hän edusti seuraa koko junioriuransa ajan, lukuun ottamatta kautta 2006–2007 WHL-joukkue Chilliwack Bruinsissa. Joukkue varasi Kangasmäen 61. pelaajana . Hän palasi kaudeksi 2007–2008 Lukon A-nuoriin, joissa Kangasmäki oli tehoilla 15+17=32 joukkueen paras maalintekijä Juhani Jasun kanssa sekä toiseksi paras pistemies hänen jälkeensä. Kangasmäki teki maaliskuussa 2008 nelivuotisen sopimuksen Lukon SM-liigajoukkueen kanssa.


title: Aki Kangasmäki

text: Kauden 2008–2009 Kangasmäki pelasi lähes kokonaan vielä Lukon A-nuorissa. Hän oli tehoilla 13+18=31 joukkueen neljänneksi paras pistemies. Kangasmäki voitti keväällä 2009 A-nuorten SM-pronssia. Hän teki kauden aikana myös debyyttinsä miesten peleissä pelaamalla yhden Mestis-ottelun alle 20-vuotiaiden maajoukkueessa. Kangasmäki debytoi myös SM-liigassa pelatessaan yhden ottelun 23. maaliskuuta 2009 Porin Ässiä vastaan SM-liigan playouteissa. Ottelu oli Lukon kauden viimeinen. Hän pelasi vielä myös kauden 2009–2010 suurimmaksi osaksi Lukon A-nuorissa. Kangasmäki teki runkosarjassa tehot 19+20=39 ja hän oli joukkueen toiseksi paras pistemies Charles Bertrandin jälkeen. Kevään 2010 pudotuspeleissä Kangasmäki oli tehoilla 3+4=7 Lukon paras pistemies. Kauden aikana hän pelasi myös lainalla Mestis-joukkue Kajaanin Hokissa. Kangasmäki siirtyi joukkueeseen kuukauden mittaisella lainasopimuksella joulukuussa 2009. Hän teki Hokista eniten pisteitä (7+3=10) tammikuussa 2010. Kangasmäki pelasi loppukauden Lukon A-nuorissa, mutta hän kävi Hokissa lainalla vielä viikoilla 6 ja 7.


title: Aki Kangasmäki

text: Lukko vuokrasi Kangasmäen ja puolustaja Juha-Petteri Purolinnan Hokkiin kauden 2010–2011 kynnyksellä syyskuussa 2010. Hän oli kauden päätyttyä 14 osumallaan joukkueen toiseksi paras maalintekijä Niko Saarenpään jälkeen. Kangasmäki palasi vuoden 2010 lopulla Lukon vahvuuteen ja hän pelasi SM-liigauransa ensimmäisen runkosarjaottelun 28. joulukuuta 2010 vieraissa Pelicansia vastaan. Kangasmäki syötti 1–0-voittoon päättyneen ottelun ainoaksi jääneen Miikka Tuomaisen tekemän maalin. Hän pelasi loppukaudella SM-liigassa yhteensä 14 runkosarjaottelua tehden kaksi syöttöpistettä sekä kaksi playoff-ottelua ilman tehopisteitä. Kangasmäki voitti SM-pronssia keväällä 2011.


title: Aki Kangasmäki

text: Kauden 2011–2012 Kangasmäki aloitti joulutaukoon asti kestäneellä lainasopimuksella Vaasan Sportissa, joka kärsi loukkaantumishuolista. Hän palasi kuitenkin jo kahdeksan ottelun jälkeen lokakuussa Lukkoon, kun Kangasmäki oli noussut Sportin ykkössentteriksi. Marraskuussa hän palasi joukkueeseen ja jatkoi joulukuun lopulla lainasopimustaan tammikuun loppuun saakka. Kangasmäen 14 Mestis-maalista viisi jäi voittomaaliksi ja hän jakoi sarjan voittomaalipörssin kärkisijan kolmen muun pelaajan kanssa. Kangasmäki palasi Lukkoon noin viikon mittaisen näyttöpaikan kautta loppukaudeksi Juha Vuoren tultua joukkueen uudeksi päävalmentajaksi. Hän pelasi Lukossa kauden aikana yhteensä 25 runkosarjaottelua tehopistein 1+2=3 sekä kolme playoff-ottelua tehden yhden syöttöpisteen. Kangasmäen liigauran avausmaali syntyi 25. lokakuuta 2011 vieraissa Turun Palloseuraa vastaan. Sportissa hän teki kauden aikana yhteensä 21 runkosarjaottelussa tehot 14+12=26.


title: Aki Kangasmäki

text: Syyskausi 2012–2013 osoittautui Kangasmäelle varsin vaikeaksi ja hän kävi yhteensä kymmenen ottelun verran lainalla Sportissa. Kevätkaudella Kangasmäki oli kuitenkin Lukon pirteimpiä vääntäjiä. Hän teki kauden aikana SM-liigassa kaikkiaan 45 runkosarja- ja 14 playoff-ottelussa tehot 4+3=7. Kaudella 2013–2014 Kangasmäellä oli vaikeuksia mahtua Lukon kokoonpanoon ja hän pelasi kauden aikana lopulta vain 24 runkosarjaottelua tehopistein 3+1=4. Hän ei saanut peliaikaa enää kevään 2014 pudotuspeleissä, mutta voitti kauden päätteeksi SM-pronssia. Lukko lainasi Kangasmäen 20 pelaamansa ottelun jälkeen toistaiseksi voimassa olleella sopimuksella TuToon tammikuussa 2014, mutta hänen visiittinsä jäi kuitenkin vain yhden ottelun mittaiseksi Kangasmäen jouduttua noin kahdeksi kuukaudeksi sivuun.


title: Aki Kangasmäki

text: Kaudeksi 2014–2015 Kangasmäki siirtyi vuoden mittaisella sopimuksella KooKoohon. Hän voitti kauden päätteeksi Mestis-hopeaa. Toukokuussa 2015 hän teki vuoden mittaisen jatkosopimuksen SM-liigaan nostetun joukkueen kanssa. Kangasmäki teki kaudella 2015–2016 SM-liigan yhden kauden piste-ennätyksensä tehoilla 5+10=15. Lokakuussa 2016 hän palasi marraskuun maaottelutaukoon asti ulottuneella sopimuksella Kajaanin Hokin Mestis-joukkueeseen oltuaan ilman sopimusta alkukauden 2016–2017. Tämän jälkeen Kangasmäki siirtyi joulukuuhun asti kestäneellä sopimuksella KeuPa HT:hen, jonka kanssa hän teki lyhyen sopimuksensa päätyttyä loppukauden jatkosopimuksen. Tapaninpäivänä Kangasmäki palasi ottelukohtaisella sopimuksella KeuPan yhteistyöjoukkueenseen, omaan kasvattajaseuraansa Rauman Lukkoon. Hän jatkaa joukkueessa kauden loppuun.


title: Aki Kangasmäki

text: Marraskuussa 2017 Kangasmäki siirtyi 17. joulukuuta asti kestävällä sopimuksella TuTon Mestis-joukkueeseen oltuaan ilman sopimusta alkukauden 2017–2018. Joulutauon jälkeen hänen sopimustaan jatkettiin kauden loppuun. Kangasmäen sopimukseen sisältyi myös 15. tammikuuta asti kestävä ulkomaanoptio. Kangasmäki voitti kauden päätteeksi Mestis-hopeaa.


title: Aki Kangasmäki

text: Kangasmäki pelasi alle 17-vuotiaiden World U-17 Hockey Challengessa vuonna 2006. Yhteensä hän on pelannut kolme nuorten ja yhdeksän poikien maaottelua.


title: Pertti Marttila

text: Pertti Marttila (s. 6. heinäkuuta 1960) on suomalainen aktiiviuransa lopettanut koripalloilija.


title: Pertti Marttila

text: Marttila edusti pääsarjassa Kotkan Työväen Palloilijoita. Hän pelasi seuran paidassa yhteensä 669 ottelua. Marttila valittiin vuonna 1985 Vuoden koripalloilijaksi.


title: Pertti Marttila

text: KTP jäädytti Marttilan pelipaidan 7. lokakuuta 2015 tämän pelinumerolla 12.


title: Karinaisten vaakuna

text: Karinaisten vaakuna oli Karinaisten kunnan tunnus. Vaakunan aihe viittaa pitäjän lisänimeen "Hakokappeli"; hako tarkoittaa havupuun oksaa.


title: Karinaisten vaakuna

text: Vaakunan selitys on ”punaisessa kentässä kultainen irtoristi, jonka yläsakara on kolmihaaraisen havunoksan muotoinen.” Vaakunan on suunnitellut Gustaf von Numers, ja Karinaisten kunnanvaltuusto hyväksyi sen kokouksessaan 16. joulukuuta 1968. Sisäasiainministeriö vahvisti vaakunan käyttöön 12. maaliskuuta 1969.


title: Karinaisten vaakuna

text: Vaakuna jäi epäviralliseksi kotiseutuvaakunaksi 2005, kun Karinainen liittyi osaksi Pöytyän kuntaa.


title: Björgvin Björgvinsson

text: Björgvin Björgvinsson (s. 11. tammikuuta 1980 Reykjavik) on islantilainen alppihiihtäjä.


title: Björgvin Björgvinsson

text: Björgvin sijoittui junioreiden MM-kilpailuissa 1998 suurpujottelussa 12:nneksi. St. Moritzin MM-kilpailuissa 2003 hän oli pujottelussa 35:s ja Bormion MM-kisoissa 2005 28:s. Torinon olympialaisissa 2006 hän sijoittui pujottelussa 22:nneksi ja Vancouverissa 2010 suurpujottelussa 43:nneksi.


title: Björgvin Björgvinsson

text: Björgvin kilpaili maailmancupissa ensimmäisen kerran Todtnaussa helmikuussa 2000. Hän on saavuttanut kaksi kertaa maailmancup-pisteitä: hän oli Zagrebin pujottelussa 25:s tammikuussa 2009 ja 24:s vuotta myöhemmin. Hän on voittanut useita Islannin mestaruuksia sekä Australian–Uuden-Seelannin cupin kilpailuja.


title: Kurun vaakuna

text: Kurun vaakuna oli Kurun kunnan tunnus ja puhuva vaakuna; kuru tarkoittaa syvää rotkoa.


title: Kurun vaakuna

text: Vaakunan selitys on ”sinisessä kentässä hopeinen kumokärki.” Vaakunan on suunnitellut Kimmo Kara, ja Kurun kunnanvaltuusto hyväksyi sen kokouksessaan 2. maaliskuuta 1956. Sisäasiainministeriö vahvisti vaakunan käyttöön 8. kesäkuuta samana vuonna.


title: Kurun vaakuna

text: Vaakuna jäi epäviralliseksi kotiseutuvaakunaksi 2009, kun Kuru yhdistyi Ylöjärven kaupunkiin.


title: Lehtimäen vaakuna

text: Lehtimäen vaakuna oli Lehtimäen kunnan tunnus, ja se on samalla puhuva vaakuna.


title: Lehtimäen vaakuna

text: Vaakunan selitys on ”sinisessä kentässä kolmoisvuori, josta nousee viisilehtinen oksa, kaikki kultaa.” Vaakunan on suunnitellut Antti Salmenlinna, ja Lehtimäen kunnanvaltuusto hyväksyi sen kokouksessaan 31. lokakuuta 1958. Sisäasiainministeriö vahvisti vaakunan käyttöön 18. helmikuuta 1959.


title: Lehtimäen vaakuna

text: Vaakuna jäi epäviralliseksi kotiseutuvaakunaksi 2009, kun Lehtimäki liittyi osaksi Alajärven kaupunkia.


title: Laura Robson

text: Laura Robson (s. 21. tammikuuta 1994 Melbourne, Australia) on englantilainen tennispelaaja. Parhaimmillaan hän on sijoittunut WTA:n maailmanlistalla kaksinpelissä sijalle 27 heinäkuussa 2013 ja nelinpelissä sijalle 82 maaliskuussa 2014. Robson voitti vuonna 2008 14 vuoden ikäisenä tyttöjen kaksinpeliturnauksen Wimbledonissa. Hän saavutti olympiahopeaa sekanelinpelissä Lontoossa 2012 yhdessä Andy Murrayn kanssa.


title: Laura Robson

text: Robson on pelannut jokaisen neljän Grand Slam -turnauksen pääsarjassa kaksinpeliä. Parhaimmillaan hän on selviytynyt niissä neljännelle kierrokselle Yhdysvaltain avoimissa 2012 ja Wimbledonissa 2013. Vuonna 2012 hän pääsi ensimmäisen kerran WTA-turnauksen loppuotteluun Kantonissa.


title: Laura Robson

text: Robson syntyi 21. tammikuuta 1994 Melbournessa, Australiassa, kolmantena lapsena vanhemmilleen, Andrew'lle sekä Kathylle. Hänen vanhempansa ovat australialaisia. 18 kuukauden ikäisenä Robson ja hänen perheensä muuttivat Singaporeen, ja kuuden vuoden ikäisenä Britanniaan. Seitsemänvuotiaana hän aloitti opiskelemisen Suttonin tennisakatemiassa. 10-vuotiaana hän allekirjoitti sopimuksen rahastoyhtiö Octagonin kanssa, ja vuotta myöhemmin Adidasin, sekä Wilson Sporting Goods -yhtiön kanssa. Työskenneltyään useiden eri valmentajien, mukaan lukien Britannian tennisliiton johtajan, Carl Maesin kanssa, hän valitsi valmentajakseen Martijn Bokin vuonna 2007. Bok sanoi myöhemmin, että vaikka Robsonilla "oli ongelmia hallita tunteitaan", hän "näki heti...paljon potentiaalia Laurassa." Robson aloitti myös harjoittelemisen National Tennis Centressä Bokin, Maesin ja Nigel Searsin ohjauksessa, ottaen samalla oppitunteja kotonaan.


title: Laura Robson

text: Robsonin ensimmäinen turnaus junioreiden ITF-kiertueella oli toukokuussa 2007 pelattu Värnamon turnaus Ruotsissa, jossa hän selviytyi karsintojen kautta aina puolivälieriin saakka. Saman vuoden aikana hän selviytyi kahdessa ITF-turnauksessa loppuotteluun, ja otti ensimmäisen turnausvoittonsa lokakuussa. Vuoden 2008 ensimmäisellä puoliskolla Robson pääsi loppuotteluun kolmessa eri turnauksessa, mutta putosi myös ennen kolmatta kierrosta kolmessa peräkkäisessä turnauksessa.


title: Laura Robson

text: Robson osallistui vuonna 2008 ensimmäistä kertaa junioreiden Grand Slam -turnaukseen Wimbledonissa. Sijoittamaton Robson voitti toisella kierroksella ykköseksi sijoitetun Melanie Oudinin. ja loppuottelussa Noppawan Lertcheewakarnin. Robsonista tuli tyttöjen turnauksen nuorin voittaja sitten vuoden 1994, jolloin Martina Hingis voitti turnauksen. Edellisen kerran brittiläinen tennispelaaja voitti tyttöjen turnauksen vuonna 1984, jolloin Annabel Croft saavutti mestaruuden.


title: Laura Robson

text: Tauon jälkeen Robson palasi kentille joulukuussa, häviten kuitenkin toisen kierroksen ottelunsa. Kauden päättäneessä Orange Bowl -turnauksessa hän joutui luovuttamaan kolmannella kierroksella vatsan rasitusvamman vuoksi. Vuoden lopussa hän oli ehdolla BBC:n valitsemaksi vuoden nuoreksi urheilijaksi.


title: Laura Robson

text: Palauduttuaan vammastaan Robson pelasi Australian avointen tyttöjen turnauksessa, jossa hän oli viidenneksi sijoitettu. Välierissä hän kohtasi edellisen vuoden Wimbledonin loppuottelun uusinnassa Noppawan Lertcheewakarnin. Robson voitti ottelun ja selviytyi loppuotteluun, jossa hän hävisi Ksenija Pervakille. Turnauksen jälkeen Robson aloitti harjoittelemisen Gil Reyesin, Andre Agassin entisen valmentajan kanssa. Vuoden 2009 Ranskan avointen tyttöjen turnauksessa Robson oli ykköseksi sijoitettu noustuaan maailmanlistan ykköseksi aikaisemmin samana vuonna. Hän kuitenkin hävisi toisella kierroksella Sandra Zaniewskalle luvuin 6–7, 6–1, 3–6. Myös Wimbledonissa 2009 Robson hävisi toisella kierroksella, tällä kertaa Quirine Lemoinelle. Yhdysvaltain avoimissa Robson hävisi välierissä Jana Buchinalle.


title: Laura Robson

text: Vuonna 2010 Robson hävisi Australian avointen tyttöjen kaksinpelifinaalissa Karolína Plíškoválle. Wimbledonissa Robson hävisi välierissä Sachie Ishizulle.


title: Laura Robson

text: Robson teki ammattilaisdebyyttinsä syyskuussa 2008 10 000 dollarin ITF-turnauksessa Limogesissa, Ranskassa. Hän joutui luovuttamaan toisen kierroksen ottelussaan olkapäävamman vuoksi. Seuraavalla viikolla hän pelasi Shrewsburyn ITF-turnauksessa, jonne hän pääsi mukaan villillä kortilla. Turnauksessa hän selviytyi välieriin asti, jossa hän hävisi maailmanlistan sijalla 105 olleelle Maret Anille. WTA-kiertueella Robson teki debyyttinsä Luxemburgissa lokakuussa, jossa hän hävisi ensimmäisellä kierroksella maailmanlistan sijalla 42 olleelle Iveta Benešoválle luvuin 6–1, 2–6, 3–6. Marraskuussa Robson otti ensimmäisen ITF-turnausvoittonsa, kun hän päihitti Sunderlandin turnauksen loppuottelussa Samantha Vickersin.


title: Laura Robson

text: Alkuvuodesta 2009 Robson pelasi vain junioriturnauksissa. Kesäkuussa hän sai villin kortin Wimbledonin aikuisten pääsarjaan., jossa hän hävisi kuitenkin avauskierroksella Daniela Hantuchoválle luvuin 6–3, 4–6, 2–6. Elokuussa Robson pelasi Yhdysvaltain avointen karsinnoissa, mutta hävisi niissä ratkaisevan kolmannen ottelunsa. Lokakuussa Robson osallistui Luxemburgin WTA-turnauksen karsintoihin, joissa hän voitti toisella karsintakierroksella maailmanlistan sijalla 76 olleen Julia Görgesin, mutta ei selviytynyt pääsarjaan hävittyään kolmannen ottelunsa.


title: Laura Robson

text: Kauden alussa Robson pelasi Hopman Cupissa yhdessä Andy Murrayn kanssa. He selviytyivät turnauksen loppuotteluun, jossa Robson voitti María José Martínez Sánchezin, mutta Murray hävisi Tommy Robredolle. Espanja voitti turnauksen kukistettuaan brittiläiset sekanelinpelissä. Seuraavaksi Robson osallistui Australian avointen karsintoihin, joissa hän putosi toisella kierroksella. Australian avointen nelinpelissä Robson pelasi Sally Peersin kanssa. He pääsivät puolivälieriin asti, jossa Marija Kirilenko ja Agnieszka Radwańska olivat parempia. Kesäkuussa Robson otti uransa ensimmäisen otteluvoiton WTA-turnauksessa, kun hän voitti Birminghamin turnauksen ensimmäisellä kierroksella Stefanie Vögelen hänen luovutettua toisessa erässä. Toisella kierroksella Robson hävisi kolmanneksi sijoitetulle Yanina Wickmayerille suoraan kahdessa erässä. Wimbledonissa Robson hävisi ensimmäisellä kierroksella neljänneksi sijoitetulle Jelena Jankovićille luvuin 3–6, 6–7(5). Yhdysvaltain avoimissa Robson putosi karsinnoissa hävittyään kolmannen ottelunsa.


title: Laura Robson

text: Syyskuussa Robson selviytyi karsintojen kautta Tokion WTA-turnauksen pääsarjaan, jossa hän hävisi ensimmäisellä kierroksella Gréta Arnille. Kauden viimeisessä turnauksessaan, Osakan WTA-turnauksessa, Robson selviytyi karsintojen kautta pääsarjaan, jossa hän hävisi ensimmäisellä kierroksella Kimiko Date Krummille. 21. syyskuuta 2010 Robson lopetti yhteistyön valmentajansa, Martijn Bokin kanssa, koska Bokilla ei ollut tarpeeksi aikaa kiertää turnauksia Robsonin kanssa.


title: Laura Robson

text:
Robsonin uudeksi valmentajaksi tuli ranskalainen Patrick Mouratoglou. Tammikuussa Hopman Cupissa itseään loukannut Robson teki paluun kentille maaliskuussa. Hän kuitenkin luovutti ottelunsa heti ensimmäisessä turnauksessaan paluunsa jälkeen, ja palasi kentille uudestaan huhtikuun lopulla. Toukokuussa Robson selviytyi välieriin Indian Harbour Beachin ITF-turnauksessa, jossa hän hävisi ykköseksi sijoitetulle Alison Riskelle. Robson ja valmentaja Mouratoglou lopettivat yhteistyönsä vain neljä päivää ennen Wimbledonin alkua. Villin kortin Wimbledoniin saanut Robson voitti ensimmäisellä kierroksella Angelique Kerberin kolmieräisessä ottelussa. Toisella kierroksella hän hävisi Marija Šarapovalle luvuin 6–7, 3–6. Wimbledonin jälkeen Robson pääsi loppuotteluun Wokingin ITF-turnauksessa, jossa hän joutui luovuttamaan toisen erän alussa vasemman käsivarren kipeydyttyä.
Robson pääsi karsintojen kautta Yhdysvaltain avointen pääsarjaan, jossa hän voitti ensimmäisellä kierroksella Ayumi Moritan, joka luovutti toisessa erässä. Robson voitti ensimmäisen erän 7–6(5). Toisella kierroksella Robson hävisi Anabel Medina Garriguesille 2–6, 3–6. Hänen seuraava turnauksensa oli Tokion WTA-turnaus syyskuun lopulla, jossa hän voitti ensimmäisellä kierroksella Alexandra Dulgherun. Toisella kierroksella Robson hävisi Ana Ivanovićille luvuin 5–7, 4–6.


title: Laura Robson

text: Robson selvitti tiensä Australian avointen pääsarjaan voitettuaan kaikki karsintaottelunsa. Pääsarjan ensimmäisellä kierroksella hän hävisi Jelena Jankovićille. Hän teki Fed Cup -debyyttinsä helmikuussa, voittaen kaikki kolme pelaamaansa nelinpeliä Heather Watsonin kanssa. Ranskan avoimiin Robson joutui karsimaan, ja hävisi viimeisen karsintaottelunsa. Hän pääsi kuitenkin lucky loserina mukaan pääsarjaan, kun Silvia Soler Espinosa loukkaantui harjoituksissa. Robson hävisi pääsarjan ensimmäisellä kierroksella 29:nneksi sijoitetulle Anabel Medina Garriguesille. Wimbledonissa Robson hävisi avauskierroksella Francesca Schiavonelle luvuin 6–2, 4–6, 4–6. Heinäkuussa Robson pääsi välieriin Palermon turnauksessa voitettuaan muun muassa toisella kierroksella toiseksi sijoitetun Roberta Vincin. Välierässä hän hävisi lopulta Barbora Záhlavová-Strýcoválle.


title: Laura Robson

text: Robson pääsi mukaan Lontoon olympialaisten kaksinpeliin, kun Petra Martić vetäytyi turnauksesta loukkaantumisen vuoksi. Ensimmäisellä kierroksella hän voitti maailmanlistan sijalla 22 olleen Lucie Šafářován suoraan kahdessa erässä. Toisella kierroksella hän hävisi tiukassa taistossa maailmanlistan kolmoselle, Marija Šarapovalle. Robson pelasi nelinpelissä Heather Watsonin kanssa. He hävisivät ensimmäisellä kierroksella Angelique Kerberille ja Sabine Lisickille. Robson pääsi villillä kortilla mukaan olympiaturnauksen sekanelinpeliin yhdessä Andy Murrayn kanssa. Kaikki heidän pelinsä venyivät kolmanteen erään, ja ratkaisevaan match-tiebreakiin. He selvittivät tiensä loppuotteluun, jossa he hävisivät valkovenäläisille Viktoryja Azarenkalle ja Maks Mirnylle luvuin 6–2, 3–6, [8–10]. Olympialaisten jälkeen Željko Krajan alkoi valmentaa Robsonia.


title: Laura Robson

text: Robson pääsi suoraan mukaan Yhdysvaltain avointen pääsarjaan. Hän voitti turnauksen ensimmäisellä kierroksella Samantha Crawfordin 6–3, 7–6(6). Toisella kierroksella Robson voitti kolminkertaisen Yhdysvaltain avointen voittajan, Kim Clijstersin luvuin 7–6(4), 7–6(5). Tämä jäi Clijstersin uran viimeiseksi kaksinpeliotteluksi. Kolmannella kierroksella Robson yllätti turnauksen suosikkeihin kuuluneen Li Nan. Hänestä tuli Samantha Smithin ja vuoden 1998 jälkeen ensimmäinen brittiläisnainen, joka on selviytynyt Grand Slam -turnauksessa 16 parhaan joukkoon. Neljännellä kierroksella hän hävisi Samantha Stosurille 4–6, 4–6 pelastaen kahdeksan ottelupalloa. Seuraavaksi Robson pelasi sijoittamattomana Guangzhou International Women’s Openissa, jossa hän voitti toisella kierroksella toiseksi sijoitetun Zheng Jien ja puolivälierissä seitsemänneksi sijoitetun Peng Shuain. Välierissä hän voitti kolmanneksi sijoitetun Sorana Cîrstean, ja selviytyi ensimmäistä kertaa urallaan WTA-turnauksen loppuotteluun. Viimeksi brittiläisnainen pääsi loppuotteluun vuonna 1990. Loppuottelussa Robson hävisi kuitenkin taiwanilaiselle Hsieh Su-weille kolmessa erässä luvuin 3–6, 7–5, 4–6. Robson johti kolmatta erää 3–0.


title: Laura Robson

text: Lokakuussa Robson pelasi HP Openissa Osakassa, jossa hän hävisi puolivälierissä Chang Kai-Chenille luvuin 4–6, 6–3, 6–7(4). Hän päätti kautensa tähän turnaukseen, ja aloitti harjoittelemisen kohti uutta kautta. Kauden jälkeen Robson palkittiin WTA-kiertueen vuoden tulokkaana.


title: Laura Robson

text:
Robson aloitti kauden 2013 Shenzhenin ja Hobartin turnauksilla. Australian avoimissa Robson eteni kolmannelle kierrokselle voitettuaan Melanie Oudinin ja toisella kierroksella Wimbledonin voittajan, toisen vasenkätisen pelaajan, Petra Kvitován yli kolme tuntia kestäneessä ottelussa. Kolmannella kierroksella hän hävisi Sloane Stephensille suoraan kahdessa erässä. Helmi-maaliskuussa Robson hävisi ensimmäisen kierroksen ottelunsa Dohassa, Dubaissa ja Indian Wellsissä. Miamissa hän pääsi toiselle kierrokselle voitettuaan Camila Giorgin. Huhtikuussa pelatussa Charlestonin turnauksessa Robson hävisi toisella kierroksella Eugenie Bouchardille. Katowicessa ja Oeirasissa hän hävisi ensimmäisellä kierroksella. Toukokuun alussa Robson lopetti yhteistyön valmentajansa, Željko Krajanin kanssa. Robson pääsi kolmannelle kierrokselle Madridin turnauksessa voitettuaan Magdaléna Rybárikován ja maailmanlistan sijalla neljä olleen Agnieszka Radwańskan. Kolmannella kierroksella hän hävisi Ana Ivanovićille kolmieräisen ottelun. Rooman turnauksessa Robson voitti Venus Williamsin, mutta hävisi toisella kierroksella Serena Williamsille.
Ranskan avointen ensimmäisellä kierroksella Robson hävisi harjoituskaverilleen, Caroline Wozniackille. Ranskan avointen jälkeen hän aloitti yhteistyön uuden valmentajansa, Miles Maclaganin kanssa, joka on aiemmin valmentanut muun muassa Andy Murrayta. Birminghamin ruohokenttäturnauksessa Robson hävisi ensimmäisellä kierroksella ja Eastbournessa toisella kierroksella. Wimbledonissa Robson eteni neljännelle kierrokselle voitettuaan muun muassa kymmenenneksi sijoitetun Marija Kirilenkon. Neljännellä kierroksella hän hävisi virolaiselle Kaia Kanepille kahdessa erässä – molemmat tie breakissa. Heinä-elokuun vaihteessa Robson pelasi Carlsbadin turnauksessa, jossa hän hävisi toisella kierroksella Petra Kvitoválle. Elokuussa hän jätti Kanadan avoimet, Cincinnatin turnauksen sekä New Havenin turnauksen väliin rannevamman vuoksi. Hän palasi kentille Yhdysvaltain avoimiin, missä hän pääsi kolmannelle kierrokselle voitettuaan Lourdes Domínguez Linon ja Caroline Garcian. Kolmannella kierroksella hän hävisi Li Nalle. Syyskuussa pelatussa Kantonin turnauksessa Robson saavutti kauden ensimmäisen puolivälieräpaikkansa. Puolivälierässään hän hävisi Zheng Jielle kolmessa erässä. Robsonin kausi päättyi lokakuussa pelatun Osakan turnauksen ensimmäiseen kierrokseen, jossa hän hävisi Kimiko Date-Krummille.


title: Laura Robson

text: Robson aloitti kauden 2014 Hobartin turnauksella, jossa hän hävisi ensimmäisellä kierroksella Yanina Wickmayerille luovutettuaan toisessa erässä. Australian avoimissa Robson hävisi ensimmäisellä kierroksella Kirsten Flipkensille. Turnauksen jälkeen Robson joutui pitkälle tauolle vasemman ranteen vamman vuoksi joutuen jättämään väliin kaikki loput Grand Slam -turnaukset. Vuonna 2015 hän palasi kentille vasta Eastbournessa kesäkuussa. Siellä hän hävisi karsintojen avauskierroksella. Wimbledoniin hän sai villin kortin, mutta hävisi ensimmäisellä kierroksella Jevgenija Rodinalle. Loppukaudesta hän pelasi vain ITF-turnauksissa sekä osallistui New Havenin WTA-turnauksen karsintoihin. Yhdysvaltain avoimiin hän pääsi mukaan suojatulla rankingilla, mutta hävisi avauskierroksella Jelena Vesninalle. Hän lopetti kauden pian tämän jälkeen jatkuvan rannekivun vuoksi. Hän ilmoitti joulukuussa ettei osallistu tammikuussa 2016 pelattaviin Australian avoimiin, koska haluaa käyttää toisen suojatulla rankingilla oikeuttavaan Grand Slam -turnaukseen pääsemisoikeuden vasta Ranskan avoimissa ja saada ennen sitä paljon pelejä alle. Robson palasi WTA-turnauksiin Indian Wellsissä maaliskuussa 2016, häviten kuitenkin heti avauskierroksella Magdalena Rybarikovalle. Huhtikuussa Robson saavutti ensimmäisen WTA-pääsarjatason voittonsa sitten vuoden 2013, kun hän voitti Marokon turnauksen avauskierroksella Ghita Benhadin. Hän hävisi toisella kierroksella Tímea Babosille. Ranskan avoimissa Robson hävisi ensimmäisellä kierroksella Andrea Petkovicille suoraan kahdessa erässä.


title: Laura Robson

text: Vasemmalla kädellä pelaavan Robsonin vahvuuksiin kuuluvat kova syöttö sekä kämmenlyönti. Tennispelaaja Ana Ivanović sanoi vuonna 2008 Robsonilla olevan potentiaalia ja kertoi hänen lyövän palloa todella kovaa. Entisen tennispelaajan, Samantha Smithin mukaan Robsonilla ei ole ollenkaan heikkouksia. Serena Williamsin mukaan Robson pelaa hyvin joka osa-alueella. Hän on kehunut myös Robsonin nopeutta, kovaa syöttöä ja lyöntien voimakkuutta.


title: Laura Robson

text: Robsonin vanhemmat asuvat Kreikassa. Hänen isänsä työskentelee öljy-yhtiössä, ja hänen äitinsä on entinen ammattilaiskoripalloilija. Laura on nuorin kolmesta sisaruksesta, joista Emily toimii arkkitehtina Uudessa-Seelannissa, ja Nicholas opiskelee kemiaa Durhamissa. Nick osallistui myös uinnin olympiakarsintoihin. Hänen isoisän isänsä ja setänsä olivat molemmat jalkapalloilijoita, ja myös hänen serkkunsa ovat urheilijoita. Hänellä on sekä Australian että Britannian kansalaisuus, jälkimmäisen hän sai helmikuussa 2008. Robson opiskeli tennisharjoitusten ohessa kotonaan ottaen oppitunteja Oxford Home Schoolingin kautta.


title: Liljendalin vaakuna

text: Liljendalin vaakuna oli Liljendalin kunnan tunnus. Vaakunan katkoinen kilpi ja siipiaihe ovat peräisin Berendes-suvun ja liljat sen vapaaherrallisen haaran vaakunoista. Näistä jäljemmän aateliskartano sai 1600-luvulla nimekseen "Liljendal".


title: Liljendalin vaakuna

text: Vaakunan selitys on ”kilpi sini-hopeakatkoinen, yläkentässä kaksi hopeista siipeä, alakentässä kolme sinistä liljaa asetettuina 2 + 1.” Vaakunan on suunnitellut Gustaf L. Backman, ja Liljendalin kunnanvaltuusto hyväksyi sen kokouksessaan 2. maaliskuuta 1954. Sisäasiainministeriö vahvisti vaakunan käyttöön 14. syyskuuta samana vuonna.


title: Liljendalin vaakuna

text: Vaakuna jäi epäviralliseksi kotiseutuvaakunaksi 2010, kun Liljendal liitettiin yhdessä Ruotsinpyhtään ja Pernajan kanssa Loviisan kaupunkiin.


title: Lokalahden vaakuna

text: Lokalahden vaakuna oli Lokalahden kunnan tunnus. Vaakunan aihe viittaa rannikkokuntaan ja sen pääelinkeinoon kalastukseen.


title: Lokalahden vaakuna

text: Vaakunan selitys on ”puna-hopeakatkoinen kilpi; yläkentässä hopeinen, mustajalkainen, lentävä lokki; alakentässä reunoihin ulottuva punainen verkko.” Vaakunan on suunnitellut Ahti Hammar, ja Lokalahden kunnanvaltuusto hyväksyi sen kokouksessaan 19. marraskuuta 1962. Sisäasiainministeriö vahvisti vaakunan käyttöön 12. helmikuuta 1963.


title: Lokalahden vaakuna

text: Vaakuna jäi epäviralliseksi kotiseutuvaakunaksi 1981, kun Lokalahti liittyi Uuteenkaupunkiin.


title: Alfa Romeo Giulietta (2010)

text: Alfa Romeo Giulietta (Typ 940) on Alfa Romeon vuodesta 2010 lähtien valmistama alemman keskiluokan automalli, joka korvasi Alfa Romeo 147:n. Malli esiteltiin Geneven autonäyttelyssä keväällä 2010.


title: Alfa Romeo Giulietta (2010)

text: Vuoden 2010 Euro NCAP -kolaritestistä Giulietta sai tulokseksi täydet viisi tähteä, ja kokonaistulos (87 %) teki siitä luokkansa turvallisimman auton törmäystestin historiassa. Sittemmin Volvo V40 on ohittanut Giuliettan (90 %).


title: Alfa Romeo Giulietta (2010)

text: Frankfurtin autonäyttelyssä syksyllä 2013 esiteltiin kevyesti uudistettu Giulietta. Se sai kasvojenkohotuksessa uudistetun etusäleikön ja kromikehykset sumuvalojen ympärille. Ohjaamossa uutta oli versiosta riippuen 5,6- tai 6,5-tuumainen kosketusnäyttö osana Uconnect-tietoviihdejärjestelmää.


title: Alfa Romeo Giulietta (2010)

text: Geneven autonäyttelyssä keväällä 2016 esiteltiin kertaalleen uudistunut Giulietta, jossa sen ulkonäköä muokattiin vastaamaan uutta Giulia-mallia. Uutena moottorina esiteltiin 1,6-litrainen (120 hv) JTD-dieselmoottori.


title: Merimaskun vaakuna

text: Merimaskun vaakuna oli Merimaskun kunnan tunnus. Vaakunan aihe viittaa rannikkokunnan asukkaiden merenkulkuun.


title: Merimaskun vaakuna

text: Vaakunan selitys on ”hopeakentässä tyvestä nouseva punainen pohjoisviitta (reimari).” Vaakunan on suunnitellut Olof Eriksson, ja Merimaskun kunnanvaltuusto hyväksyi sen kokouksessaan 15. joulukuuta 1961. Sisäasiainministeriö vahvisti vaakunan käyttöön 16. toukokuuta 1962.


title: Merimaskun vaakuna

text: Vaakuna jäi epäviralliseksi kotiseutuvaakunaksi 2009, kun Merimasku yhdistyi Rymättylän ja Velkuan kanssa Naantalin kaupunkiin.


title: Ed Banger Records

text: Ed Banger Records on ranskalainen elektronisen musiikin levy-yhtiö, jota johtaa Pedro Winter. Se perustettiin vuonna 2003. Monet ranskalaisen elektronisen musiikin artistit kuuluvat siihen, muun muassa Justice, SebastiAn, Cassius, Uffie, Krazy Baldhead, Mr. Oizo, Mr. Flash, Vicarious Bliss, So Me, Feadz, Breakbot, DSL, Mickey Moonlight ja Winter itse, käyttäen taiteilijanimenään Busy P.


title: Ed Banger Records

text: Levy-yhtiön suosio nousi huomattavasti vuonna 2007, kun yhtiön Justice-duon artistit Xavier de Rosnay ja Gaspard Augé julkaisivat Simianin kanssa kappaleen ”Never Be Alone”, joka pääsi Britannian musiikkilistan 20. sijalle


title: Ylikuumeneminen

text: Ylikuumeneminen on fysiikan ilmiö, jossa neste keitetään kiehumispistettä korkeammaksi ilman, että se kiehuu. Tämä tapahtuu, jos aineessa ei tapahdu nukleaatiota, se on puhtaassa astiassa ja se on homogeeninen. Ylikuumeneminen voi myös tapahtua mikroaaltouunissa.


title: Analogiakone

text: Analogiakone tai analogiatietokone on laite, jossa tutkittava ongelma tai laskutehtävä mallinnetaan sen kanssa analogisella fysikaalisella mallilla, usein elektronisella piirillä. Analogiakoneissa hyödynnetään mallisysteemin fyysisiä ominaisuuksia, kuten sähköistä potentiaalia, hydrostaattista painetta tai mekaanista liikettä. Nämä ominaisuudet vastaavat laitteessa ratkaistavan ongelmien tiettyjä suureita. Analogiakoneen antama vastaus saadaan mittaamalla ominaisuuksia analogisen mallin mukaan.


title: Analogiakone

text: Analogiakoneet ovat vanhoja ja ensimmäiset mallit on tehty ennen ajanlaskun alkua. Ensimmäisenä laitteena on pidetty Antikytheran konetta, joka löytyi Kreikasta 1901. Se on noin vuodelta 100 eaa. Myöhemmät analogiakoneet rakennettiin yleensä tiettyä tarkoitusta varten, kuten William Thomson vuonna 1873 kehittämä kone, joka ennusti vuoroveden muutoksia. Vannevar Bush puolestaan rakensi ensimmäisen luotettavan differentiaalianalysaattorin 1930-luvulla. Se oli kehitetty ratkaisemaan differentiaaliyhtälöitä.


title: Analogiakone

text: Digitaaliset tietokoneet ovat korvanneet analogiakoneet lähes kokonaan. Elektronisia analogiakoneita käytetään kuitenkin edelleen, sillä ne toimivat joissakin ongelmissa paremmin kuin tietokoneet.


title: J. W. Söderlund

text: Johan Wilhelm Söderlund (18. marraskuuta 1845 Rauma - 19. heinäkuuta 1904 Hyvinkää) oli raumalainen laivanvarustaja, kunnallisvaikuttaja ja valtiopäivämies. Hän sai kunnallisneuvoksen arvonimen 1896.


title: J. W. Söderlund

text: Turussa kaupallisen oppinsa saanut Söderlund perusti kauppapuodin Raumalle vuonna 1870. Puodin menestyttyä ja muututtua kauppaliikkeeksi Söderlund laajensi liiketoimintaansa laivanvarustukseen. Söderlund omisti 1890-luvulla Suomen suurimman yksityisen purjelaivaston ja oli Rauman varakkain mies.


title: J. W. Söderlund

text: Rauman kunnallispolitiikkaan aktiivisesti osallistunut Söderlund toimi muun muassa kunnanvaltuuston puheenjohtajana vuosina 1884–1904. Hän oli Raumanradan rakenuustoimikunnan puheenjohtaja vuodesta 1894. Hän edusti Raumaa säätyvaltiopäivillä useita kertoja vuosina 1885–1899 ja 1901-1903.


title: J. W. Söderlund

text: Lähde


title: Muurlan vaakuna

text: Muurlan vaakuna oli Muurlan kunnan tunnus. Vaakunan aihe on peräisin 1500-luvulla Turun linnanpäällikkönä toimineen Joakim Didriksson Brandin sukuvaakunasta. Hän sai puolisonsa Karin Olofsdotterin kanssa 1565 rälssitilakseen Muurlan kartanon, josta myöhemmin kehittyi säteri.


title: Muurlan vaakuna

text: Vaakunan selitys on ”punaisessa kentässä vesirattaan puolikas, josta kasvaa lilja, kaikki kultaa.” Vaakunan on suunnitellut Olof Eriksson, ja Muurlan kunnanvaltuusto hyväksyi sen kokouksessaan 8. tammikuuta 1960. Sisäasiainministeriö vahvisti vaakunan käyttöön 1. kesäkuuta samana vuonna.


title: Muurlan vaakuna

text: Vaakuna jäi epäviralliseksi kotiseutuvaakunaksi 2009, kun Muurla yhdistyi Halikon, Kiikalan, Kiskon, Kuusjoen, Perniön, Perttelin, Suomusjärven ja Särkisalon kanssa Salon kaupunkiin.


title: Kullervo (Sallinen)

text: Kullervo, op. 61, on Aulis Sallisen neljäs ooppera vuodelta 1988. Se on Suomen Kansallisoopperan uuden oopperatalon vihkiäisiin tilaama teos, joka sai kuitenkin rakennustöiden viivästyttyä kantaesityksensä Kansallisoopperan ja Los Angelesin oopperan yhteistyönä Los Angelesissa 25. helmikuuta 1992. Suomessa teos esitettiin ensi kerran Kansallisoopperan uuden talon avajaisviikolla 30. marraskuuta 1993. Oopperan libretto on säveltäjän kirjoittama ja perustuu Kalevalan Kullervon tarinaan ja Aleksis Kiven samannimiseen näytelmään. Teos on saavuttanut kansainvälistä menestystä, ja sitä on esitetty suomen lisäksi myös saksaksi ja englanniksi. Kesällä 2014 se esitettiin uutena produktiona Savonlinnan oopperajuhlilla.


title: Kullervo (Sallinen)

text: Sallinen sai oopperaan idean nähtyään Kiven näytelmän KOM-teatterissa Kalle Holmbergin ohjauksena. 1986 hän oli luonnostellut libreton ja alkoi säveltää oopperaa, joka valmistui 1988. Libreton rakenne on Kiven näytelmästä, mutta dialogin säveltäjä on kirjoittanut itse. Lisäksi kuoro laulaa suoria Kalevala-sitaatteja. Ooppera on tummasävyinen ja kuvaa julmaa maailmaa verisine yhteenottoineen. Kehittymättömässä pakanallisessa yhteiskunnassa veljesviha johtaa vääjäämättömään tuhoon.


title: Kullervo (Sallinen)

text: Oopperan kesto on noin kaksi tuntia 25 minuuttia, Sen orkesterissa on 3 huilua (myös piccolo), 3 oboeta (myös englannintorvi), 3 klarinettia (myös 2 bassoklarinettia), 3 fagottia (myös kontrafagotti), 4 käyrätorvea, 3 trumpettia, 3 pasuunaa, tuuba, 4 lyömäsoittajaa, harppu, syntetisaattori ja jouset. Oopperan musiikillinen materiaali on monipuolista: esimerkiksi sokean laulajan balladi toisessa näytöksessä täysin tonaalisena ja jatsahtavana poikkeaa selvästi muusta teoksesta.


title: Kullervo (Sallinen)

text: Kullervo, Kalervon poika, jää orvoksi Kalervon talon tulipalossa. Talon polttanut Unto järjestää Kullervon sepän palvelukseen. Kun Kullervon veitsi katkeaa hänen leipäänsä leivottuun kiveen, hän vihastuksissaan murhaa sepän vaimon. Selviää, että Kullervon vanhemmat ovatkin elossa, mutta kun nämä saavat tietää Kullervon olevan murhaaja, isä hylkää poikansa. Kullervon unessa sokea laulaja kuvaa Kullervon ja hänen kadoksissa olleen sisarensa insestistä suhdetta. Kullervo polttaa kostoksi Unton talon. Kun hänelle selviää, että hänen lapsuudenystävänsä Kimmo on menettänyt järkensä, Kullervo tappaa itsensä heittäytymällä tuleen.


title: Zbigniew Jaremski

text: Zbigniew Jaremski (19. kesäkuuta 1949 – 4. tammikuuta 2011) oli puolalainen yleisurheilija. Hän kilpaili 400 metrin juoksussa ja 4 × 400 metrin viestijuoksussa sekä vuoden 1972 (München) että 1976 (Montreal) kesäolympialaisissa. Jälkimmäisissä hän sai hopeamitalin jäsenenä viestijoukkueessa, johon hänen lisäkseen kuuluivat Ryszard Podlas, Jan Werner ja Jerzy Pietrzyk.


title: Zbigniew Jaremski

text: Jaremski sai hopeamitalin 4 × 400 metrin viestijuoksussa myös vuoden 1978 Euroopan-mestaruuskilpailuissa. Lisäksi hän oli kuusinkertainen Puolan-mestari (kolmesti molemmissa lajeissaan). Hänen seuransa oli Górnik Zabrze.


title: Cowboy Henk

text: Cowboy Henk on vuodesta 1981 ilmestynyt belgialainen sarjakuva. Mustaa huumoria sisältävää strippisarjaa ovat tehneet käsikirjoittaja Kamagurka ja piirtäjä Herr Seele.


title: John P. Wheeler III

text: John "Jack" Parsons Wheeler III (14. joulukuuta, 1944 – joulukuu 2010) oli yhdysvaltalainen Vietnamin veteraanien muistosäätiön johtaja ja kyber-sodankäynnin asiantuntija amerikkalaisessa Mitre Corporationissa. Hän toimi neuvonantajana Ronald Reaganin, George H. W. Bushin ja George W. Bushin hallinnoissa.


title: John P. Wheeler III

text: Wheeler murhattiin joulukuun lopulla vuonna 2010 ja hänen ruumiinsa löytyi delawarelaiselta kaatopaikalta 31. joulukuuta 2010. Hänet nähtiin viimeisen kerran elossa 30. joulukuuta Hotel du Pontin lähistöllä Wilmingtonin kaupungissa noin 3,5 kilometrin päässä ruumiin löytöpaikalta. Sekavanoloinen Wheeler oli kertonut paikalliselle parkkipaikan työntekijälle tulleensa ryöstetyksi ja että hänen salkkunsa oli viety. Poliisi ei ole tiedottanut salkusta eikä sen sisällöstä julkisuuteen.


title: Salmaan Taseer

text: Salmaan Taseer (; s. 12. kesäkuuta 1946 – k. 4. tammikuuta 2011) oli pakistanilainen liikemies ja poliitikko, joka toimi Punjabin maakunnan kuvernöörinä. Taseer edusti Pakistanin kansanpuoluetta, joka on päähallituspuolue.


title: Salmaan Taseer

text: Taseer sai surmansa, kun hänen henkivartijansa ampui hänet 4. tammikuuta 2011. Motiiviksi surmaaja kertoi sen, että Taseer oli arvostellut Pakistanin jumalanpilkkalakia. Taseer oli vuonna 2007 murhatun pääministeri Benazir Bhutton lesken, presidentti Asif Ali Zardarin läheinen liittolainen.


title: Seitsemän veljeksen morsiamet

text: Seitsemän veljeksen morsiamet ("Seven Brides for Seven Brothers") on Stanley Donenin ohjaama yhdysvaltalainen elokuvamusikaali vuodelta 1954. Se pohjautuu löyhästi Stephen Vincent Benét'n kertomukseen "Sobbin' Women". Elokuva oli Oscar-ehdokkaana viidessä eri kategoriassa. Palkinnon se sai parhaasta alkuperäisestä musikaalisävellyksestä. "Seitsemän veljeksen morsiamet" on valittu National Film Registryyn.


title: Seitsemän veljeksen morsiamet

text: Elokuvan tapahtumat sijoittuvat Adam Pontabeen (Howard Keel) yhdessä kuuden veljensä kanssa ylläpitämälle oregonilaiselle maatilalle. Adam tuo tilalle kihlattunsa Millyn (Jane Powell), joka päättää tehdä rähjäisistä veljeksistä tanssitaitoisia herrasmiehiä. Veljekset ihastuvat talkoissa kuuteen tyttöön ja kysyvät Adamilta neuvoa kuinka saada heidät valloitettua. Adam on äskettäin lukenut sabiinitarten ryöstöstä ja saa veljensä vakuuttuneiksi, että paras keino on ryöstää tytöt morsiamiksi.


title: Lähestymiskulma

text: Lähestymiskulma tarkoittaa ajoneuvon suurinta mahdollista kohtauskulmaa, jossa sen kori ei koske maahan. Lähestymiskulma on renkaan pinnan ja korin etupään alimman ulokkeen, yleensä puskurin, kautta kulkevan suoran sekä tien pinnan välinen kulma. Kulma määrittää, kuinka jyrkälle rampille tai muulle esteelle ajoneuvolla on mahdollista nousta.


title: Eurooppalainen kansalaisaloite

text: Eurooppalainen kansalaisaloite on Lissabonin sopimuksen mukana tullut uudistus, jonka tarkoitus on lisätä Euroopan unionin demokraattisuutta. Kansalaisaloitteen avulla vähintään miljoona EU-kansalaista voisi ehdottaa Euroopan komissiolle uutta lakialoitetta. Aloitteeseen täytyy saada allekirjoituksia vähintään neljäsosasta EU:n jäsenmaista eli tällä hetkellä seitsemästä (EU-maita on 28). Allekirjoitukset tulisi kerätä vuodessa ja komission tulisi käsitellä lakialoite kolmessa kuukaudessa. Komission ei ole pakko toteuttaa kansalaisaloitteessa ehdotettua lakialoitetta.


title: Eurooppalainen kansalaisaloite

text: Eurooppalaiset kansalaisaloitteet tulivat käyttöön 1. huhtikuuta 2012. Niistä ensimmäinen, EU:n vaihto-ohjelmia kehittämään pyrkivä Fraternité2020, rekisteröitiin 9. toukokuuta 2012. Vireillä on myös kansalaisaloite ydinvoiman ja uraanikaivostoiminnan kieltämisestä EU-alueella.


title: Eurooppalainen kansalaisaloite

text: 10 syyskuuta 2014 EU:n komissio esti kansalaisaloitteen EU:n ja Kanadan sekä EU:n ja Yhdysvaltojen välisten kauppaneuvotteluiden keskeyttämisestä.


title: Kaukainen jyrinä

text: Kaukainen jyrinä ("Ashani Sanket") on intialainen elokuva vuodelta 1973. Sen on ohjannut Satyajit Ray. Elokuva kertoo erään kylän tapahtumista toisen maailmansodan aikaisen Bengalin nälänhädän keskellä.


title: Kaukainen jyrinä

text: "Kaukainen jyrinä" voitti Kultaisen karhun Berliinin elokuvajuhlilla vuonna 1973. Teos on mukana New York Timesin julkaisemalla "The Best 1,000 Movies Ever Made" -listalla.


title: Kaukainen jyrinä

text: Elokuva sai Suomessa ensi-iltansa vasta 1979, jolloin se sai johtavilta suomalaisilta elokuvakriitikoilta neljänneksi eniten ääniä elokuvakerholehti Projektion järjestämässä äänestyksessä vuoden parhaista ensi-iltaelokuvista.


title: Stanislav Donets

text: Stanislav Jurevitš Donets (, s. 7. heinäkuuta 1983 Dimitrovgrad, Neuvostoliitto) on venäläinen uimari, selkäuinnin maailman- ja Euroopan-mestari.


title: Stanislav Donets

text: Donets voitti Debrecenin lyhyen radan EM-kilpailuissa 2007 kultaa 100 metrin selkäuinnissa ajalla 50,61. Lisäksi hän sai hopeaa 200 metrin selkäuinnissa ja 4 × 50 metrin sekauintiviestissä. Eindhovenin pitkän radan EM-kilpailuissa 2008 hän ui alkuerissä Venäjän 4 × 100 metrin sekauintiviestijoukkueessa, joka voitti lopulta Euroopan-mestaruuden. Saman vuoden Manchesterin lyhyen radan MM-kisoissa hän ui avausosuuden Venäjän voittaessa sekauintiviestin maailmanmestaruuden. Lisäksi hän sai pronssia 100 ja 200 metrin selkäuinnissa. Pekingin olympialaisissa hän karsiutui välierissä sekä 100 että 200 metrin selkäuinnissa. Kauden päätteeksi hän voitti Rijekan lyhyen radan EM-kilpailuissa kultaa 50, 100 ja 200 metrin selkäuinnissa sekä sai hopeaa sekauintiviestissä.


title: Stanislav Donets

text: Donets sijoittui Rooman MM-kilpailuissa 2009 kuudenneksi 200 metrin selkäuinnissa. Istanbulin lyhyen radan EM-kisoissa hän voitti Euroopan-mestaruuden kaikilla kolmella selkäuintimatkalla sekä sekauintiviestissä. Budapestin pitkän radan EM-kilpailuissa 2010 hän sai kultaa 200 metrin selkäuinnissa ajalla 1.57,18 sekä hopeaa 4 × 100 metrin sekauintiviestissä. Eindhovenin lyhyen radan EM-kilpailuissa hän voitti mestaruuden 50 ja 100 metrin selkäuinnissa sekä kuului Venäjän pronssijoukkueeseen 4 × 50 metrin sekauintiviestissä. Saman vuoden Dubain lyhyen radan MM-kisoissa hän voitti kultaa 50 metrin selkäuinnissa ajalla 22,93 ja 100 metrin selkäuinnissa ajalla 49,07. Lisäksi hän kuului Venäjän hopeajoukkueeseen 4 × 100 metrin sekauintiviestissä. Shanghain MM-kilpailuissa 2011 hän oli kuudes 200 metrin selkäuinnissa.


title: Stanislav Donets

text: Donets saavutti Istanbulin lyhyen radan MM-kilpailuissa 2012 hopeaa 100 metrin selkäuinnissa ajalla 49,91 ja 4 × 100 metrin sekauintiviestissä sekä pronssia 50 metrin selkäuinnissa ajalla 23,19. Dohan lyhyen radan MM-kilpailuissa 2014 hän sai pronssia 50 metrin selkäuinnissa. Netanyan lyhyen radan EM-kilpailuissa 2015 hän oli toinen 100 metrin selkäuinnissa.


title: Bürgerliches Gesetzbuch

text: Bürgerliches Gesetzbuch (tai BGB) on Saksan siviilioikeuslakikirja. Sitä valmisteltiin vuodesta 1881 lähtien ja se tuli voimaan 1. tammikuuta 1900 korvaten sitä ennen käytössä olleen roomalaisen oikeuskäytännön. Sitä pidettiin massiivisena uraauurtavana projektina. Saksan siviilioikeuslakikirja on ollut mallina vastaaville laeille monissa muissa maissa kuten Portugalissa, Virossa, Latviassa, Kiinan tasavallassa, Japanissa, Thaimaassa, Etelä-Koreassa, Kiinan kansantasavallassa, Kreikassa ja Ukrainassa.


title: Bürgerliches Gesetzbuch

text: Kun Ranskassa oli vuonna 1804 saatettu voimaan yhtenäinen siviililaki, Code Napoléon, alettiin Saksassa yleisesti toivoa vastaavanlaista siviililainsäädännön kodifiointia, joka järjestelmällistäisi ja yhtenäistäisi monet toisistaan poikkeavat lait, jotka olivat voimassa Saksan eri ruhtinaskunnissa. Saksan liiton aikana yritykset tällaisen lain laatimiseksi epäonnistuivat siitä syystä, että ei ollut sellaista lainsäädäntöelintä, jonka valta olisi ulottunut koko Saksaan. Lisäksi hanketta vastusti Friedrich Carl von Savignyn historiallinen koulukunta.


title: Bürgerliches Gesetzbuch

text: Vuonna 1871 useimmat Saksan valtiot yhdistyivät Saksan keisarikunnaksi. Aluksi lainsäädäntävalta siviilioikeuden alalla kuitenkin pysyi osavaltioilla, kunnes vuonna 1873 keisarikunnan perustuslakiin lisättiin säännös, "Lex Miquel-Lasker" (nimetty Johannes von Miquelin ja Eduard Laskerin mukaan), joka siirsi siviilioikeuden keisarikunnan päätösvaltaan. Tämän jälkeen asetettiin useita komiteoita, joiden oli määrä laatia koko maalle yhteinen siviililaki korvaamaan eri osavaltioiden siviililait.


title: Bürgerliches Gesetzbuch

text: Ensimmäinen lakiehdotus vuodelta 1888 ei saanut laajaa kannatusta. Asetettiin toinen komitea, johon kuului 22 jäsentä, juristien lisäksi myös finanssialan edustajia sekä eri ideologisten suuntausten kannattajia, ja joka laati toisen ehdotuksen. Sen jälkeen kun ehdotukseen oli tehty merkittäviä muutoksia, Saksan valtiopäivät hyväksyivät sen vuonna 1896. Se tuli voimaan vuoden 1900 alussa ja on ollut siitä lähtien Saksan siviilioikeuden perustana.


title: Bürgerliches Gesetzbuch

text: Natsi-Saksan aikana suunniteltiin BGB:n korvaamista uudella siviilioikeuden kodifikaatiolla, joka olisi saanut nimekseen "Volksgesetzbuch" ("kansan lakikirja") ja jonka olisi ollut määrä paremmin kuvastaa natsismin ideologiaa, kun taas BGB perustui pikemminkin vapaamielisiin aatteisiin. Tätä hanketta ei kuitenkaan koskaan toteutettu. Joitakin BGB:n periaatteita kuten Bona fide -periaatetta (242 §, "Grundsatz von Treu und Glauben") kuitenkin alettiin tulkita natsien käsityksen mukaisesti.


title: Bürgerliches Gesetzbuch

text: Kun Saksa vuonna 1949 jakautui Saksan liittotasavaltaan (Länsi-Saksa) ja Saksan demokraattisen tasavaltaan (Itä-Saksa), Bürgerliches Gesetzbuch jäi aluksi voimaan siviilioikeuden perustana molemmissa valtioissa. Sosialistisessa Itä-Saksassa BGB:n säännökset kuitenkin vähitelleen korvattiin uusilla laeilla, joista ensimmäisenä säädettiin uusi perhelaki vuonna 1966, kunnes vuonna 1976 astui voimaan kokonaan uusi siviililaki ("Zivilgesetzbuch") ja vuonna 1982 uusi sopimuslaki. Vuonna 1990 tapahtuneesta Saksojen yhdistymisestä lähtien BGB on jälleen ollut voimassa koko Saksassa.


title: Bürgerliches Gesetzbuch

text: Myös Länsi-Saksassa ja myöhemmin jälleen yhdistyneessä Saksassa BGB:hen on tehty useita muutoksia. Huomattavimmat muutokset tehtiin vuonna 2002, jolloin varsinkin sen velvoiteoikeutta koskevaan osastoon tehtiin suuria muutoksia. Vaikka BGB on siviilioikeuden perustana, myös oikeudellisilla ennakkotapauksilla on rajoitettua merkitystä: tapa, jolla tuomioistuimet tulkitsevat säännöksiä, on muuttunut monella tavoin ja kehittyy edelleen, mikä johtuu erityisesti säännösten suuresti abstraktista luonteesta. Viime vuosina lainlaatijat ovat myös yrittäneet yhdistää joitakin myöhemmin säädettyjä erillisiä lakeja BGB:hen. Esimerkiksi asunnon vuokraa koskevat säännökset, joista välillä laadittiin erillisiä lakeja kuten "Miethöhengesetz" ("vuokramaksulaki"), on nyttemmin jälleen sisällytetty BGB:hen.


title: Bürgerliches Gesetzbuch

text: BGB on jatkuvasti Saksan lainsäädännön kulmakivi. Muu lainsäädäntö perustuu BGB:n periaatteisiin. Esimerkiksi Saksan kauppalaki sisältää vain säännökset, jotka koskevat erityisesti kauppa- ja osakeyhtiöitä, mutta niitäkin koskevat myös BGB:n yleiset säännökset.


title: Bürgerliches Gesetzbuch

text: BGB on tyypillistä 1800-luvun lainsäädäntöä, ja sitä on alusta lähtien arvosteltu siitä, ettei se ota huomioon sosiaalisen vastuun näkökohtia. Lainsäätäjät ja oikeuskäytäntö ovat aikojen kuluessa enemmän tai vähemmän onnistuneesti yrittää sovittaa tällaiset näkökohdat BGB:hen. Viime vuosina eurooppaoikeuden vaikutus on ollut suuri, ja myös sen vuoksi BGB:hen on tehty useita muutoksia. .


title: Bürgerliches Gesetzbuch

text: BGB perustuu suurelta osin roomalaiseen oikeuteen. Muiden siitä vaikutteita saaneiden siviililakien tavoin siinä säädetään henkilöistä, omaisuudesta, perheestä ja perinnöstä, mutta toisin kuin esimerkiksi Ranskan Code Civilissä ja Itävallan siviililaissa, sen alussa on yleisiä säännöksiä koskeva osasto. Sen vuoksi BGB sisältää viisi pääosastoa ("kirjaa"):BGB:hen kuuluu oleellisesti "abstraktioperiaate" () ja siihen liittyvä "separaatioperiaate" (). Friedrich Carl von Savignyn pandektistisen koulukunnan oppien mukaisesti laki tekee suuren eron toisessa osastossa käsiteltyjen velvoiteoikeudellisten sopimusten ja kolmannessa osastossa käsiteltyjen, omaisuuden siirtoa koskevien sopimusten välillä. Lyhyesti nämä periaatteet merkitsevät sitä, että sopimus, joka velvoittaa jonkun luovuttamaan jotakin toiselle osapuolelle, ei vielä tee saajasta tämän esineen omistajaa vaan ainoastaan antaa hänelle oikeuden vaatia omistusoikeuden siirtoa.


title: Bürgerliches Gesetzbuch

text: Separaatioperiaate merkitsee, että sopimus omaisuuden siirrosta ja omaisuuden todellinen siirto ovat kaksi eri asiaa ja niistä on eri säännökset. Samoin abstraktioperiaate merkitsee, että omistusoikeuden siirto on laillisesti pätevä riippumatta alkuperäisen velvoitesopimuksen pätevyydestä. Tästä erosta seuraa, että sopimukset, jotka vain velvoittavat johonkin, eivät vielä siirrä omistusoikeutta niin kauan kuin ei ole erikseen tehty sopimusta omistusoikeuden siirrosta; toisaalta omaisuuden siirto pätemättömän velvoitesopimuksen perusteella voi aiheuttaa saajalle velvollisuuden palauttaa omaisuus, mutta saaja katsotaan silti sen omistajaksi siihen saakka, kunnes se todella on palautettu erillisellä sopimuksella.


title: Bürgerliches Gesetzbuch

text: Esimerkiksi sopimus jonkin esineen kaupasta ei BGB:n mukaan vielä sellaisenaan siirrä omistusoikeutta esineeseen ostajalle vaan ainoastaan tuottaa myyjälle velvoitteen luovuttaa omistusoikeus. Myyjä on tällöin velvollinen erillisellä sopimuksella luovuttamaan myymänsä omaisuuden. Sen vuoksi näistä kahdesta vaiheesta on eri säännökset: osapuolten velvollisuuksista säädetään 433 §:ssä, omistusoikeuden siirtoa koskevista sopimuksista 929 §:stä. Samaan tapaan säädetään kauppahinnan maksusta eli rahan omistusoikeuden siirrosta.


title: Bürgerliches Gesetzbuch

text: Jokapäiväisessä kaupankäynnissä tätä erotusta ei yleensä tarvitse ottaa huomioon, koska molemmat sopimukset tehdään samanaikaisesti, kun tavara luovutetaan ja samalla maksetaan. Vaikka abstraktioperiaate saattaa vaikuttaa hyvin tekniseltä eikä ehkä vastaa tavanomaista käsitystä kaupanteosta, Saksan oikeusyhteisössä sitä pidetään kiistattomana. Abstraktioperiaatteen suurin etu on siinä, että se muodostaa lailliset puitteet mille tahansa liike-elämässä kysymykseen tulevalle sopimukselle, olipa se luonteeltaan kuinka monimutkainen tahansa.


title: Bürgerliches Gesetzbuch

text: Hyvä esimerkki tästä liittyy osamaksukauppaan. Jos joku ostaa jotakin ja maksaa kauppahinnan osamaksulla, molemmilla osapuolilla on omat, osittain ristiriitaiset intressinsä: ostaja haluaa hankkimansa esineen välittömästi haltuunsa, kun taas myyjä haluaa varmistua siitä, että koko kauppahinta tulee maksetuksi. Abstraktioperiaatteen mukaisesti BGB:llä on tähän yksinkertainen ratkaisu: sopimus velvoittaa ostajaa maksamaan koko hinnan ja velvoittaa myyjää luovuttamaan omistusoikeuden esineeseen sitten, kun viimeinenkin osamaksuerä on maksettu. Siihen saakka myyjällä säilyy omistusoikeus esineeseen, ja ostajalla on siihen vain käyttö- ja hallintaoikeus. Jos ostaja ei kykene maksamaan hintaa kokonaisuudessaan, myyjä voi vaatia esineen takaisin milloin tahansa samoin kuin muunkin oman omaisuutensa.


title: Bürgerliches Gesetzbuch

text: Toinen etu on, että virheellisen kaupan tapauksessa omistusoikeus pysyy ennallaan eikä jälleenmyynti ole sallittu. Laitonta hyötymistä koskevien säännösten mukaisesti ostaja on velvollinen palauttamaan omistusoikeuden, mikäli mahdollista, tai muussa tapauksessa maksamaan korvausta.


title: Bürgerliches Gesetzbuch

text: Vuonna 1896 Japanissa säädettiin BGB:hen perustuva siviililaki, joka on edelleen voimassa, joskin toisen maailmansodan jälkeen siihen tehtiin erinäisiä muutoksia.


title: Gustav Heinemann

text: Gustav Walter Heinemann (23. heinäkuuta 1899 Schwelm, Saksan keisarikunta – 7. heinäkuuta 1976 Essen, Saksan liittotasavalta) oli saksalainen sosiaalidemokraattinen poliitikko. Hän oli Essenin pormestari vuosina 1946–1949 ja Saksan liittopresidentti 1969–1974. Heinemann toimi myös sisä- ja oikeusministerinä.


title: F-1 Grand Prix

text: F-1 Grand Prix () on vuonna julkaistu Formula 1 aiheinen kolikkopeli. Video Systemin kehittämä ja julkaisema peli julkaistiin vain Japanissa Super Nintendolle ja Sega Mega Drivelle. Se pohjautuu Formula 1 kauteen 1991. Pelissä on mukana kaikki kauden kuusitoista rataa, mutta talleja on kuusi.


title: Dick Richards

text: Richard "Dick" M. Richards (s. 1936 New York, New York) on yhdysvaltalainen elokuvaohjaaja ja -tuottaja. Hän toimi valokuvaajana ennen siirtymistään elokuvien pariin 1970-luvun alussa. Hänen ohjaamiinsa elokuviin kuuluu muun muassa Raymond Chandlerin romaanin "Näkemiin, kaunokaiseni" perustuva "Verenpunainen yö" (1975). Tuottajana hän oli Oscar-ehdokkaana parhaan elokuvan palkinnon saajaksi vuoden 1982 elokuvasta "Tootsie – lyömätön lyyli" yhdessä toisen tuottajan Sydney Pollackin kanssa.


title: Elton John’s Greatest Hits Volume II

text: Elton John’s Greatest Hits Volume II on Elton Johnin toinen kokoelma, joka julkaistiin vuonna 1977. Alkuperäinen vuoden 1977 versio sisältää yhden kappaleen vuodelta 1971 ja kaksi kappaletta vuodelta 1974, jotka eivät olleet ensimmäisellä kokoelmalla. Se sisältää myös hittikappaleita vuodelta 1975 ja kaksi singleä vuodelta 1976.


title: Elton John’s Greatest Hits Volume II

text: Kaikki kappaleet kirjoittanut Elton John ja Bernie Taupin ellei toisin mainita.


title: Kepitys

text: Kepitys eli kepin antaminen on ruumiillisen rangaistuksen muoto. Kepityksellä tarkoitetaan yleensä toimenpidettä, jossa väärintekijää rangaistaan lyömällä tätä kepillä. Kulttuurista riippuen siihen liittyy erilaisia mielleyhtymiä ja käytäntöjä. Tavallisimmillaan kepittäminen on kepillä suoritettavaa piiskausta yleensä lasten kurittamiseksi tai BDSM-yhteyksissä. Joissakin maissa kepitys on kuitenkin lainsäädännöllinen rangaistustoimenpide. Kepillä hakataan yleensä pakaroita, mutta kohdealue voi olla myös mm. selkä, kädet ja jalkapohjat.


title: Kepitys

text: Lasten ruumiillinen rankaiseminen on nykyisin kiellettyä useissa maissa. Entisaikoina se on kuitenkin ollut tavanomainen kurituskeino etenkin kouluissa. Maailmanlaajuisesti tunnetuin kepin antamisen muoto on pakaroiden pieksäminen. Iskujen määrä ja se, onko takamus paljaana vai ei sekä muut rangaistuksen täytäntöönpanoon liittyvät seikat vaihtelevat paikallisten käytäntöjen ja rikkeen vakavuuden mukaan. Kurituksessa käytetään usein kepin asemesta muitakin rankaisuvälineitä, kuten piiskaa, ruoskaa, remmiä tai mailaa.


title: Kepitys

text: Historiallisesti tunnetuin kepitysperinne on esiintynyt Englannissa ja sen (entisissä) siirtomaissa, joista joissakin se on edelleen käytössä. Britanniassa rehtorin oikeus kepitykseen päättyi valtion kouluissa vuonna 1986, yksityiskouluissa 1994.


title: Kepitys

text: Suomessa muistetaan karttakepillä sormille tai rystysille lyömisen perinne. Suomen kouluissa ruumillinen kuritus on ollut virallisesti kiellettyä vuodesta 1914.


title: Kepitys

text: Kidutuksen vastaisista säädöksistä (kuten YK:n ihmisoikeusjulistuksesta) huolimatta kepitystä käytetään rikollisten rankaisutoimenpiteenä monessa maassa. Se kuuluu erityisesti monessa Aasian ja Afrikan maassa käytössä olevan islamilaisen šaria-lain rangaistusmenetelmiin.


title: Kepitys

text: Erityisen järjestelmällistä kepitys on Singaporen ja Malesian lainsäädännöissä. Pakaroiden kepitys määrätään osana vankeusrangaistusta mm. väkivaltarikoksesta, ryöstöstä, murtovarkaudesta, ilkivallasta, raiskauksesta, prostituutiosta, huumausainerikoksesta ja laittomasta maassaolosta. Kepitettäväksi voidaan tuomita vain yli 16- ja alle 50-vuotias lääkärintarkastuksessa terveeksi todettu mies. Naisia, mielenterveyshäiriöisiä ja kuolemaantuomittuja ei kepitetä. Ulkomaalaiset rikoksentekijät voidaan tuomita kepitettäviksi yhtä lailla.


title: Kepitys

text: Rangaistuskeppi valmistetaan rottingista ja liotetaan vedessä, jotta siitä tulee raskaampi ja joustavampi. Kepin tulee olla 1,2 metriä pitkä ja 1,27 senttiä paksu. Se käsitellään ennen rangaistusta antiseptisella aineella tulehdusten välttämiseksi kepityksestä aiheutuvissa haavoissa.


title: Kepitys

text: Rangaistuksen täytäntöönpano tapahtuu niin, että tuomittu tuodaan kepitysalueelle, jossa hänen käsketään riisuutua alasti ja hänelle tehdään lääkärintarkastus. Kepitys voidaan suorittaa, mikäli hänet todetaan ruumiillisesti hyväkuntoiseksi muun muassa verenpaineen mittauksella. Sitten hänelle ilmoitetaan rikoksen vakavuudesta riippuva annettavien iskujen määrä. Enimmäismäärä iskuja on 24. Tämän jälkeen tuomittu sidotaan ranteistaan ja nilkoistaan erityiselle kepitystelineelle, ”A-kehikolle”. Hänen lantiolleen kiinnitetään suojus, joka suojaa munuaisia ja selkärankaa harhaosumilta ja rajaa nimenomaan pakarat paljaaksi. Kepityksen suorittaja asettuu tuomitun taakse. Kepitettävä ei saa nähdä rankaisijaansa. Valvoja kuuluttaa iskun numeron ja kepittäjä lyö tuomittua. Iskut annetaan 10–15 sekunnin välein. Jokaisen iskun numero kuulutetaan ääneen ja kepittäjän tulee joka iskulla sivaltaa kepillä kaikin voimin tuomitun pakaroiden poikki. Kaikki määrätyt iskut on annettava yhdellä kertaa. Jos tuomittu pyörtyy, kepitys keskeytetään kokonaan. Kun rangaistus on saatettu päätökseen, tuomitulle annetaan lääkärinhoitoa verenvuotoon ja kepinjälkiin. Rangaistus on äärimmäisen tuskallinen ja aiheuttaa pitkäaikaiset arvet.


title: Älä katso taaksesi

text: Älä katso taaksesi ("Dont Look Back" – huomaa heittomerkin puute) on D. A. Pennebakerin dokumentti Bob Dylanin vuonna 1965 tekemästä Englannin-kiertueesta.


title: Älä katso taaksesi

text: Elokuva on valittu Yhdysvaltojen Kongressin kirjaston National Film Registry -kokoelmaan säilytettäväksi ”kulttuurisesti, historiallisesti tai esteettisesti merkittävänä”. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Woolston

text: Woolston on entinen kaupunki, nykyisin Southamptonin kaupunginosa Hampshiressä, Englannissa, Itchen-joen varrella.


title: Woolston

text:
Woolstonissa tominut Thornycroftin telakka oli Southamptonin alueen suurimpia työllistäjiä. Sen ensimmäinen alus valmistui vuonna 1906.
Woolstonin historia liittyy laivoihin ja lentokoneisiin, ja niiden kunniaksi sinne on rakennettu "Millennium Garden", jossa on puiston keskellä suuri linnun sulkaa esittävä veistos.


title: Worcester (täsmennyssivu)

text: Worcester voi tarkoittaa ainakin seuraavia:


title: Wren

text: Wren viittaa muun muassa seuraaviin:


title: Erebus-luokka

text: Erebus-luokka oli Britannian Kuninkaallisen laivaston monitoriluokka, johon kuului kaksi alusta. Alukset palvelivat ensimmäisessä maailmansodassa ja toisessa maailmansodassa.


title: Erebus-luokka

text: Alukset palvelivat pääosan ajasta tulitukitehtävissä. Ensimmäisessä maailmansodassa ne palvelivat saksalaisten miehittämän Belgian rannikolla tulittaen Ostendin ja Zeebruggen laivastotukikohtia. "HMS Erebus" vaurioitui kauko-ohjatun räjähtein lastatun moottoriveneen osuttua ja "HMS Terroriin" osui moottoritorpedoveneen laukaisema torpedo.


title: Erebus-luokka

text: Sotien välillä alukset oli sijoitettu reserviin, mutta toisen maailmansodan alkaessa ne palasivat palvelukseen. Alukset tukivat maavoimia tulittamalla maakohteita. "HMS Erebus" osallistui Normandian maihinnousuun Omaha beachin Task Force O:ssa.


title: HMS Zambesi

text: HMS Zambesi (viirinumero R66) oli Britannian Kuninkaallisen laivaston Z-luokan hävittäjä, joka palveli toisessa maailmansodassa.


title: HMS Zambesi

text: Alus tilattiin 12. helmikuuta 1942 Cammell Lairdilta Birkenheadistä. Sen köli laskettiin 21. joulukuuta telakkanumerolla 1117 ja alus laskettiin vesille 21. marraskuuta 1943. Alus valmistui 18. heinäkuuta 1944.


title: HMS Zambesi

text: "HMS Zambesi" liitettiin palvelukseen otettaessa Kotilaivaston 2. Hävittäjälaivueeseen. Koeajojen ja varustamisen jälkeen alus siirtyi Scapa Flowhun koulutettavaksi. Se suojasi elokuussa "HMS Myngsin", "HMS Vigilantin", "HCMS Siouxin", "HMCS Algonquinin", "HMS Kempenfeltin" ja Norjan laivaston "KNM Stordin" kanssa taistelulaiva "HMS Duke of Yorkia", lentotukialuksia "HMS Indefatigablea", "HMS Formidablea" ja "HMS Furiousta" iskettäessä Norjassa Kaavuonossa piileksivään Saksan laivaston taistelulaivaan "Tirpitziin".


title: HMS Zambesi

text: Alus suojasi 23. lokakuuta "HMS Venuksen", "HMS Scourgen", "HMS Savagen", "HMS Verulamin", "HMS Capricen", "HMS Cassandran" ja "HMS Cambrianin" kanssa "HMS Implacablea" ja risteilijä "HMS Bellonaa" iskettäessä kohteisiin Sorreisassa ja Bardufossissa sekä tieduteltaessa lähelle Tromssa ankkuroitua "Tirpitziä". Seuraavana päivänä alus suojasi "HMS Saumarezin", "HMS Serapiksen", "HMS Scorpionin", "HMS Savagen" ja "HMS Zephyrin" kanssa risteilijä "HMS Devonshireä" sekä saattuetukialuksia "HMS Trumpeteria" ja "HMS Campaniaa" iskettäessä Lepsoyn eteläpuoliseen meriliikenteeseen ja miinoitettaessa Harhamsundin edustan merireittejä operaatio Hardyssa.


title: HMS Zambesi

text: Alus suojasi 7. joulukuuta "HMS Savagen", "HMS Vigilantin", "HMS Zealousin", "HMS Serapiksen", "HMCS Siouxin", "HMCS Algonquinin" ja "KNM Stordin" kanssa "HMS Implacablea", "HMS Trumpeteria" ja "HMS Premieriä" miinoitus ja meriliikenteen häirintämatkalla Karanlahdella operaatio Urbanessa.


title: HMS Zambesi

text: "HMS Zambesi" liittyi 1. tammikuuta 1945 saattueeseen JW63, mistä se erkani 8. tammikuuta saavuttuaan tapahtumaköyhän matkan jälkeen Kuolan nimemimaalle. Alus liittyi 11. tammikuuta palaavaan saattueeseen RA63, josta se erkani 21. tammikuuta saattueen saavuttua myrskyisen matkan jälkeen Loch Eween.


title: HMS Zambesi

text: Alus liittyi 8. helmikuuta saattueeseen JW64, josta se erkani 14. helmikuuta saksalaisten hyökkäyksen kohteeksi joutuneen Soroyn saaren evakuointiin. Se kuljetti alukselle nousseet matkustajat Murmanskiin kuljetettavaksi Britteinsaarille. Alus liittyi 17. helmikuuta palaavaan saattueeseen RA64, josta se erkani 27. helmikuuta.


title: HMS Zambesi

text: Alus liittyi 12. maaliskuuta saattueeseen JW65. Saattueen jouduttua 20. maaliskuuta sukellusveneen maaliksi "HMS Lapwing" upposi akustisen torpedon osuttua. Alus liittyi 23. maaliskuuta palaavaan saattueeseen RA65, josta se erkani 30. maaliskuuta ennen saapumista Scapa Flowhun.


title: HMS Zambesi

text: Alus suojasi 4. toukokuuta "HMS Carysfortin", "HMS Opportunen", "HMS Savagen", "HMS Scorpionin", "HMS Orwellin" ja "HMS Obedientin" kanssa "HMS Searcheria", "HMS Queenia", "HMS Trumpeteria", "HMS Norfolkia" ja "HMS Diademia" iskettäessä Narvikin länsipuoliseen meriliikenteeseen. Iskuissa tuhotuivat Saksan laivaston varastolaiva "Black Watch" ja sukellusvene "U-711". Alus liitettiin 8. toukokuuta tukemaan uudelleen miehitystä.


title: HMS Zambesi

text: Japanin antauduttua "HMS Zambesi" liitettiin Kotilaivaston 4. Hävittäjälaivueeseen. Alus siirrettiin 1946 Devonportin reserviin. Se huollettiin 1948 Gibraltarilla, minkä jälkeen alus siirrettiin Rothesayhin 3. sukellusvenelaivueen maalilaivaksi.


title: HMS Zambesi

text: Alus huollettiin 1959 Penarthissa, minkä jälkeen se palautettiin reserviin Cardiffiin. Alus siirrettiin poistolistalle ja se myytiin T. W. Wardille Penarthiin. Alus saapui hinattuna romutettavaksi 12. helmikuuta 1959.


title: Myrkytys

text: Myrkytys on minkä tahansa aineen myrkyllisen annoksen aiheuttama häiriö elintoiminnoissa. Se voi aiheuttaa toiminnallisia vaikutuksia (esim. päänsärky lievässä häkämyrkytyksessä), pysyviä rakenteellisia muutoksia (esim. aivovaurio vaikeassa häkämyrkytyksessä) tai kuoleman (vaikeassa häkämyrkytyksessä kuolema voi seurata aivojen tai sydämen hapenpuutteesta).


title: Myrkytys

text: Tärkein hoito myrkytyksissä on oireiden hoito, erityisesti verenkierrosta ja hengityksestä huolehtiminen sekä viimeistään sairaalassa nestetasapainosta huolehtiminen. Lääkehiili voi estää tehokkaasti myrkyn imeytymistä, sitä paremmin, mitä aikaisemmin ja enemmän sitä annetaan (aikuisille 50–100 g, lapsille 1–2 g/kg esim. jogurtissa). Aikaisemmin yleisesti käytetty mahahuuhtelu ei ole kovin tehokas ja voi olla vaarallinen, ja sen käyttö on vähentynyt. Samoin ennen yleistä oksettamista ei juuri enää käytetä.


title: Myrkytys

text: Vastamyrkkyjä eli antidootteja on käytettävissä muutamissa tapauksissa, niistä ehkä tavallisimpina opioidimyrkytysten hoito naloksonilla ja bentsodiatsepiinimyrkytyksen hoito flumatseniililla. Myös organofosfaattimyrkytyksissä (hyönteismyrkkyjä) on tehokas atropiinihoito ja tarvittaessa obidoksiimi. Periaatteessa vastalääkkeitä on olemassa mm. useita lääkkeitä, raskasmetalleja ja eräitä käärmeenmyrkkyjä vastaan. Happi on tehokas häkämyrkytyksessä ja etanoli metanolimyrkytyksessä.


title: Myrkytys

text: Lasten myrkytyksiä on lukumääräisesti kaikkein eniten ja niiden ehkäisy on tärkeää. Lääkkeet, liuottimet, alkoholijuomat, tupakkatuotteet ja hyvin emäksiset pesuaineet tulisi säilyttää lasten ulottumattomissa. Lääkepakkausten lapsilukot ja läpipainopakkaukset auttavat ehkäisyssä. Myrkyllisiä kasveja on syytä välttää, jos perheessä on pieniä lapsia. Sienten keräämisessä ravintokäyttöön on tärkeää huomioida, että tunnistaa varmuudella keräämänsä sienen lajin.


title: Myrkytys

text: Häkämyrkytys on nykyään petollinen, kun asunnot ovat hyvin tiiviitä. Takassa tai uunissa ei saa olla hiillosta, kun pellit suljetaan. Hiukkaspitoisuuteen perustuvan palovaroittimen oheen on hyvä hankkia myös häkävaroitin.


title: Myrkytys

text: Alkoholista ei usein tajuta, kuinka lähellä tappavia annoksia Suomessa liikutaan ns. ”tavanomaisen” alkoholinkäytön yhteydessä. Erityisen hengenvaarallista on lääkkeiden tai huumeiden käyttö yhdessä alkoholin kanssa. Alkoholin myyminen ja välittäminen alaikäiselle on laitonta ja lain noudattaminen ehkäisisi vuosittain useita nuorten alkoholimyrkytyksiä. Lasten tai nuorten alkoholinkäyttö johtaa kuitenkin harvoin kuolemaan. Vuosien 1969–2003 seurantajaksolla alkoholimyrkytyksiin kuoli vain kolme alle 16-vuotiasta. Alkoholin osuus lasten ja nuorten myrkytystapauksissa on Suomessa suurempi kuin muualla Euroopassa tai Yhdysvalloissa.


title: Myrkytys

text: Myrkyttäminen on myrkytyksen aiheuttamista: myrkyn tarkoituksellista panemista johonkin, tai myrkyn antamista jollekin eliölle tappamistarkoituksessa. Myrkkyä on käytetty usein murhissa, salamurhissa, itsemurhissa, teloituksissa ja sodassa. Sitä on käytetty myös metsästyksessä ja kalastuksessa sekä torjunta-aineena.


title: Myrkytys

text: Salamurhassa myrkyttäminen on usein tehty myrkyttämällä uhrin ruoka. Myös monenlaisia esineitä on käytetty myrkyn saamiseksi uhrin kehoon huomaamatta. Teloituksissa myrkyttämismenetelmänä on usein käytetty kaasukammiota tai myrkkyruisketta.


title: Myrkytys

text: Myrkkyä on käytetty nuolenkärjissä sodassa, metsästyksessä ja kalastuksessa. Keltit käyttivät nuolissaan jouluruusua ja muut eurooppalaiset lehtoukonhattua, kiinalaiset ukonhattua, eteläamerikkalaiset intiaanit myrkkysammakkoa sekä intiaanit ja afrikkalaiset myrkkykäärmeitä.


title: Myrkytys

text: Sodankäynnissä kemiallisena aseena on käytetty esimerkiksi ensimmäisestä maailmansodasta alkaen sinappikaasua. Japanilainen Korkein totuus -kultti surmasi 12 ihmistä sariinilla hermokaasuhyökkäyksessä Tokion metroon 1995.


title: Myrkytys

text: Eläinkuntaa vastaan suunnatussa torjunnassa myrkyttämistä on käytetty taudinlevittäjiä kuten malariasääskeä ja puutiasia vastaan, sekä maataloustuholaisia kuten koloradonkuoriaista ja kärsäkkäitä vastaan.


title: Myrkytys

text: Tunnettuja myrkyllä surmattuja tai itsemurhaan pakotettuja ovat esimerkiksi Sokrates, Erwin Rommel, Georgi Markov ja Aleksandr Litvinenko. Lisäksi esimerkiksi Rooman keisarien Augustuksen ja Claudiuksen on epäilty kuolleen myrkyttämisen uhreina. Myrkyttäminen oli tunnetusti hyvin yleistä renessanssin ja sitä seuranneen ajan Italiassa. Borgian suku myrkytti illalliskutsuillaan useita vastustajiaan. Katariina de’ Medicin väitetään tuoneen myrkyttämisen tavat Italiasta Ranskaan 1500-luvulla, ja häntä on kutsuttu ensimmäiseksi kokeelliseksi toksikologiksi. Nuo vuosisadat tunnettiinkin käytetyimmän myrkkynsä mukaan "arsenikin aikakautena". Tunnettuja myrkyllä itsemurhan tehneitä ovat esimerkiksi Demosthenes, Kleopatra VII, useat natsijohtajat ja Alan Turing.


title: Myrkytys

text: Suomessa tapahtuu arviolta 10 000 sairaalahoitoa vaativaa myrkytystä vuodessa. Myrkytystietokeskus vastaa vuosittain noin 30 000:een ihmisen myrkytysepäilyihin liittyvään puheluun. Suurin osa kyselyistä koskee alle 6-vuotiaiden lasten myrkytyksiä. Lasten myrkytysepäilyjä koskevissa kyselyissä painottuvat parasetamoli ja muut särkylääkkeet ja D-vitamiini, kasvit ja pesuaineet. Aikuisten myrkytystiedusteluissa painottuvat lääkkeet, pesuaineet, alkoholit, sekä petrolituotteet ja liuottimet.


title: Myrkytys

text: Myrkytykseen kuolee Suomessa noin 1 200 ihmistä vuodessa. Näistä on tapaturmia noin kaksi kolmasosaa ja itsemurhia noin neljäsosa. Sairaalahoidossa ennuste on hyvä, kuolemaan johtaa alle yksi sadasta sairaalassa hoidetusta myrkytyksestä. Lasten ja nuorten myrkytyskuolemat ovat harvinaisia, häkämyrkytyksiä lukuun ottamatta yksikään lapsi ei kuollut vuonna 2006 tapaturmaisesti myrkytykseen.


title: Myrkytys

text: Yleisin kuolemaan johtavan myrkytyksen syy on alkoholi, noin 550 kuolemaa vuodessa. Riskiryhmä on ennen muuta keski-ikäiset miehet. 1990-luvulla metanolia sisältävien tuulilasinpesunesteiden aiheuttamat kuolemat lisääntyivät, kun Euroopan unionin yhteiskäytännöt palauttivat Suomen markkinoille vuosia sitten kielletyt metanolia denaturointiaineena sisältävät pesunesteet. Varoitusmerkinnöillä ja vähentämällä metanolia sisältävien tuulilasin pesunesteiden käyttöä myrkytykset ovat vähentyneet.


title: Myrkytys

text: Lääkeaineista aiheutuu noin 550 kuolemantapausta vuodessa. Tärkeimpiä aiheuttajia ovat opioidit, masennuslääkkeet ja psykoosilääkkeet. Noin puolessa tapauksista mukana on alkoholi. Suomalaista tutkimustietoa tulehduskipulääkkeiden aiheuttamista kuolemantapauksista ei ole mutta Lääkealan turvallisuus- ja kehittämiskeskus Fimea arvelee yhdysvaltalaisten tutkimusten perusteella, että tulehduskipulääkkeet saattavat olla vuosittain osallisina 150–300 kuolemantapauksessa. Tulehduskipulääkkeet eivät aiheuta varsinaista myrkytystä, mutta vakavin sivuvaikutus on lisääntynyt riski mahasuolikanavan verenvuotoon.


title: Myrkytys

text: Huumausaineiden aiheuttamat kuolemat keskittyvät nuoriin, suurin ikäryhmä on 20–24-vuotiaat, mutta nuorimmat 15–16-vuotiaita. Kuolemaan johtavia häkämyrkytyksiä on vuosittain noin sata, suurin osa liittyy tulipaloihin, usein alkoholin vaikutuksen alaisena. Jonkin verran kuolemia aiheutuu liian aikaisesta tulisijan peltien sulkemisesta tai virheellisestä nestekaasulaitteen käytöstä. Osa on itsemurhia.


title: Rusorintatöpökkä

text: Rusorintatöpökkä ("Conopophaga lineata") on Etelä-Amerikassa tavattava töpököihin kuuluva varpuslintu.


title: Rusorintatöpökkä

text: Rusorintatöpökkä on selästään ja päästään väriltään ruskea. Päässä on harmaa silmäkulmajuova, joka ei ole naaraalla yhtä selkeä kuin koiraalla. Rinta on valkoinen ja vatsa oranssi. Alalaji "C. l. cearae" eroaa ulkonäöltään nimialalajista "C. l. lineata" ollen kauttaaltaan oranssimpi ja rinnassa ei ole yhtä selkeää valkoista aluetta.


title: Rusorintatöpökkä

text: Rusorintatöpökkää tavataan Brasiliasta, Paraguaysta ja Argentiinan pohjoisosista. Laji elää metsien pohjakerroksissa lähellä maata. Rusorintatöpökkä syö hyönteisiä, joita se etsii matalalta puiden lehvästöistä ja maahan tippuneiden lehtien joukosta.


title: D. J. MacHale

text: Donald James MacHale myös nimimerkillä D. J. MacHale (s. 11. maaliskuuta 1956) on yhdysvaltalainen käsikirjoittaja, ohjaaja ja vastaava tuottaja.


title: D. J. MacHale

text: Hänen tunnetuimpia luomuksiaan ovat Gemini-palkinnolla palkittu Pelottaako? ja CableAce-palkinnolla palkittu Chris Cross.


title: D. J. MacHale

text: MacHale osallistui myös Lento 29 -nimisen televisiosarjan luomiseen.


title: HMS Athenienne

text: HMS Athenienne oli Britannian Kuninkaallisen laivaston 64-tykkinen kolmannen luokan linjalaiva. Alus oli alun perin maltalainen "San Giovanni", jonka Ranskan laivasto valtasi 11. kesäkuuta 1798. Ranskan laivasto otti aluksen palvelukseensa nimettynä "Athénieniksi". Kuninkaallinen laivasto valtasi aluksen 4. syyskuuta 1800 Vallettan sataman antauduttua.


title: HMS Athenienne

text: Vuonna 1793 Ranskan merivoimilla ei ollut yhtään 64-tykkistä alusta, joten se siirsi laivastolleen kaksi Johanniittain ritarikunnan Maltalla valmisteilla ollutta alusta, jotka liitettiin vara-amiraali Brueyn laivastoon. Toinen aluksista "San Giovanni" vallattiin Vallettassa aluksen ollessa valmistumassa Senglean telakalta. Sen köli oli laskettu neljä kuukautta aiemmin. Alus laskettiin lokakuussa 1798 vesille ja se liitettiin joulukuussa 1799 Ranskan laivastoon nimellä "L'Athénien". Aluksen tehtävänä oli toimia laivaston sairaalalaivana, ja sen piti tutkia Välimerellä olevassa laivastossa riehuvia tauteja.


title: HMS Athenienne

text: Britannia piiritti Maltaa 1798-1800 ja Maltan antauduttua 5. syyskuuta 1800 alus siirrettiin Kuninkaalliselle laivastolle "HMS Athenienneksi" nimettynä. Aluksen päällikkönä oli joulukuussa 1800 Sir Thomas Livingstone, ja se kuului kontra-amiraali Sir John Borlase Warrenin komentamaan Egyptin rannikolla olleeseen osastoon, jonka tehtävänä oli etsiä Sardinian itäpuolelta ranskalaisamiraali Ganteaumen komentama laivasto-osasto. Etsintä oli tulokseton ranskalaisten paettua.


title: HMS Athenienne

text: Alus liittyi Lord Keithin laivasto-osastoon. Sillä todettiin vuoto, minkä vuoksi se joutui palaamaan Maltalle korjattavaksi. Telakalta palattuaan alus purjehti Elballa, kunnes Amiensin rauhan astuttua voimaan se kutsuttiin takaisin kotimaahan. Aluksen miehistö vapautettiin tehtävistään lokakuussa 1802 Portsmouthissa.


title: HMS Athenienne

text: "HMS Athenienne" lähti 16. lokakuuta 1806 Gibraltarilta Maltalle päällikkönään Robert Raynsford. Aluksella oli täysi 470 hengen miehistö. Alus ajoi karille 20. lokakuuta illalla Esquirquesin vedenalaisella riutalla Sisiliansalmessa. Aluksen mastot katkaistiin heilumisen lopettamiseksi, mutta siitä huolimatta alukseen vuosi vettä alempien tykkiporttien kautta ennen sen kaatumista. Alukselta saatiin laskettua vene, johon sijoitettiin yli 100 henkeä. Tanskalainen priki pelasti 141 miestä ja kaksi naista seuraavana päivänä merestä. Laivan mukana menehtyi 347 henkeä mukaan lukien aluksen päällikkö.


title: Sirppisiipismäiset

text: Sirppisiipismäiset ("Drepanoidea") on perhosten yläheimo, johon kuuluu maailmanlaajuisesti noin 700 lajia. Ryhmän nimi tulee monien lajien etusiipien kaarevista kärjistä.


title: Sirppisiipismäiset

text: Aikuiset perhoset ovat pieniä tai keskikokoisia perhosia. Lajien ulkonäön suhteen heimo jakaantuu poikkeuksellisen jyrkästi kolmeen osaan. Ryhmän keskeisenä yhdistävänä piirteenä on rakenteeltaan erikoinen kuuloelin, joka liittyy takaruumiin tyven selkä- ja vatsapuolen kitiinilevyjä yhdistävään levyyn. Yhdistäviä tuntomerkkejä on myös toukkien karvoituksessa.. Sirppisiipismäisten toukat kommunikoivat tuottamiensa äänten avulla.


title: Sirppisiipismäiset

text: Itäaasialaiset Epicopeiidae-heimon lajit lentävät päivällä ja muistuttavat myös ulkonäöltään oikeita päiväperhosia. Muut kaksi, Drepanidae-heimoon kuuluvaa, ryhmää ovat yöaktiivisia. Näistä kahdesta ulkonäöltään myös hyvin erilaisesta ryhmästä villaselkiä – erityisesti tukevaruumiisimpia lajeja – erehtyy helposti pitämään yökkösinä. Niillä on myös toimiva imukärsä ja perhoset käyvät mielellään sokeripitoista nestettä sisältävällä syötillä.


title: Sirppisiipismäiset

text: Varsinaiset sirppisiivet ovat siroja, ohutsiipisiä ja muistuttavat sekä ulkonäöltään että olemukseltaan suuresti mittareita. Lisäksi varsinaisilla sirppisiivillä toukan takimmainen jalkapari on surkastunut ja toukka pitää peräpäätään tunnusomaisesti koholla. Lisäksi aikuisen perhosen suuosat ovat surkastuneet ja aikuiset perhoset elävät vain muutaman päivän.


title: Kääriäiset

text: Kääriäiset (Tortricidae) on laaja, maailmanlaajuisesti yli 5 000 lajia käsittävä perhosheimo ja Tortricoidea-yläheimon ainoa heimo. Siihen kuuluvat lajit ovat enimmäkseen pienikokoisia, ja joidenkin toukat ovat huomattavia viljelyskasvien tuholaisia. Suomesta kääriäisiä on tavattu 402 lajia.


title: Kääriäiset

text: Kääriäisiä tavataan kaikilla mantereilla, mutta lajimäärä on suurin trooppisilla ja lauhkeilla alueilla. Aikuisten perhosten etusiipi on usein lähes suorakaiteen muotoinen, mikä johtuu siiven etureunan voimakkaasta kaartumisesta eteenpäin. Naaraan munanasetin on litteä, ja munat lasketaan usein pärekattomaisesti lomittain.


title: Kääriäiset

text: Monien kääriäislajien toukat tekevät ravintokasvinsa lehdestä käärön, jonka sisällä toukka on piilossa saalistajiltaan. Osa lajeista elää toukkavaiheensa kovertajina kasvien versojen tai siementen sisällä.


title: Winchelsea

text: Winchelsea voi viitata:


title: Bertil Roslin

text: Bertil Roslin (s. 1939) on suomalainen taloustieteilijä ja professori, oppiarvoltaan valtiotieteen tohtori.


title: Bertil Roslin

text: Roslin oli Sitran toiseksi korkein johtaja vuosina 1975–1984 professori C. E. Carlsonin ollessa tuolloin yliasiamiehenä. Oy Alko Ab:n talousjohtajana hän oli vuosina 1985–1988 ja yhtiön johtokunnan jäsen 1986–1994. Åbo Akademin kanslerina hän toimi vuosina 1995–2003. Taloustieteilijänä Roslin on tutkinut erityisesti julkista rahoitusta ja verotusta, teollisuuden toimialakehitystä sekä tekniikan tutkimus- ja kehitystoimintaa.


title: Bertil Roslin

text: Roslin on ollut myös Suomen Tiedeseuran puheenjohtaja, ja hän on ollut lukuisissa selvitys- ja asiantuntijatehtävissä.


title: Kääriäinen

text: Kääriäinen on vanha lähinnä savolaista, jonkin verran myös karjalaista alkuperää oleva sukunimi. 1890-luvulla se kuului Savon yleisimpiin sukunimiin. Viljo Nissilä on pitänyt nimeä Kääriäinen sanasta "käärijä" (ammatinnimitys) syntyneenä. Tunnettuja nimenkantajia:


title: Dosed

text: ”Dosed” on yhdysvaltalaisen rock-yhtye Red Hot Chili Peppersin kappale. Se on neljäs raita yhtyeen vuonna 2002 julkaisemalla studioalbumilla "By the Way", ja se julkaistiin Yhdysvalloissa ja Kanadassa myös albumin neljäntenä singlenä. ”Dosed” nousi Yhdysvalloissa "Billboardin" Modern Rock Tracks -listan sijalle 13, ja pysytteli listalla 14 viikon ajan.


title: Dosed

text: Kappale on tyyliltään rauhallinen ja musiikillisesti monipuolinen balladi, ja se on hyvin tyypillinen esimerkki "By the Wayn" kappalemateriaalista. Kappaleessa on neljä keskenään erilaista kitaristi John Fruscianten kitararaitaa. Eri kitararaitojen vuoksi Red Hot Chili Peppers ei ole koskaan soittanut kappaletta konserteissaan. Sekä John Frusciante että yhtyeen nykyinen kitaristi Josh Klinghoffer ovat kuitenkin soittaneet yhtyeen konserteissa pieniä osia kappaleista.


title: Suffolkinhevonen

text: Suffolkinhevonen on englantilainen kylmäverihevosrotu. Se tunnetaan myös nimillä Suffolk Punch, Suffolk Horse ja Suffolk Sorrel ("suffolkinrautias"). Suffolk rodun nimessä viittaa samannimiseen kreivikuntaan Itä-Angliassa, ja ""punch"" viittaa rodun voimaan ja jykevyyteen. Suffolkinhevonen on tyypiltään raskas kylmäverinen ja väriltään aina rautias. Rotu tunnetaan vähällä pärjäävänä, ja sillä tapaa olla eloisat askellajit.


title: Suffolkinhevonen

text: Suffolkinhevonen kehitettiin 1700-luvun alkupuolella ja on säilynyt ulkoisesti kantaeläinten kaltaisena. Rotu kehitettiin maataloustyötä varten ja tuli suosituksi 1900-luvun alkupuolella. Maataloustyön lisäksi rotua käytettiin vetämään tykistöä ja hevosvetoisia pakettiautoja ja busseja. Sitä myös vietiin ulkomaille sikäläisten hevoskantojen parantamista varten. Maatalouden koneellistuminen kuitenkin teki rodusta harvinaisen, ja erityisesti 1950-luvun tienoilla rotu oli kadota. Ison-Britannian "Rare Breeds Survival Trust"- ja yhdysvaltalainen "American Livestock Breeds Conservancy"-järjestöt luokittelevat rodun harvinaiseksi, mutta sen suosio ja eläinmäärät ovat kasvaneet.


title: Suffolkinhevonen

text: Suffolkinhevoset ovat yleensä 165–178 cm korkeita ja painavat 900–1000 kiloa. Rotu on väriltään aina rautias. "Suffolk Horse Society"n yhä käyttämä perinteinen kirjoitustapa värin englanninkieliselle vastineelle ("chestnut") on t-kirjaimeton "chesnut". Rodulla esiintyy useita eri rautiaan sävyjä tummasta vaaleaan ja punaiseen. Valkoiset merkit ovat harvinaisia ja yleensä pieniä. Kirjailija Marguerite Henry kuvaa rotua seuraavasti: "Sen väri on kirkas rautias – kuin tulenlieska mustaa kynnöstä vasten, vihreitä maissinlehtiä vasten, keltaista vehnää vasten, sinistä horisonttia vasten. Se ei koskaan ole toista väriä."


title: Suffolkinhevonen

text: Suffolkinhevonen on lyhyempi mutta vankkatekoisempi kuin muut brittiläiset raskaat kylmäverirodut, koska se on kehitetty maataloustyöhön eikä kuormien vetoon. Rodulla on voimakas, kaartuva kaula; lihaksikkaat, hyväkulmaiset lavat; lyhyt, leveä selkä; sekä lihaksikas, pyöreä takaosa. Jalat ovat lyhyet ja voimakkaat kookkain nivelin; kavioiden laatu ja muoto on hyvä; vuohiskarvoitus on lyhyt tai hieman pitkä. Rodun liikkeitä ja ertyisesti ravia pidetään eloisina. Rotu tapaa kypsyä varhain, elää pitkään, ja tulla toimeen vähemmällä rehulla kuin muut samankokoiset ja -tyyppiset hevoset. Rotu on ahkera ja sen sanotaan "vetävät raskasta vaunua kunnes sortuu".


title: Suffolkinhevonen

text: Aiemmin suffolkinhevosta arvosteltiin huonoista, eläimen kokoon nähden liian pienistö kavioista. Seikka korjaantui kun hevoskilpailuihin perustettiin luokkia, joissa eläinten kavioiden muotoa ja rakennetta arvosteltiin. Tämä hevosrotujen jalostuksessa ainutlaatuinen käytäntö paransi rodun kavionlaatua niin paljon, että suffolkinhevonen tunnetaan nykyään erinomaisesta kaviorakenteesta.